Mengenal Akiya Menerusi Rakaman Sejarah Orang Asli

Untuk mendapatkan maklumat terkini, ikuti kami melalui Telegram

Kuala Lumpur – Sejarah Orang Asli di Malaysia tidak begitu dikenali. Jika ada sumbernya hanyalah kajian akademik yang kurang sampai kepada rakyat. Orang Asli hanya dikenali sebagai sebahagian kaum di Malaysia dan duduk di pedalaman.

Justeru, kisah perhambaan dalam kalangan Orang Asli yang berlaku pada kurun ke-17 dan ke-18 tidak banyak diketahui. Hal ini merupakan sejarah lisan yang tidak banyak didokumentasikan.

Namun, bagi novelis Mahat a/l Cina atau nama penanya Akiya, kisah perhambaan dalam kalangan Orang Asli itu menjadi nadi kepada dua buah novel tulisannya, Perang Sangkil (2007) dan Hamba (2013).

Kedua-dua naskhah ini diperkatakan dalam acara webinar anjuran Pusat Sejarah Rakyat, Writing His Own Culture: Akiya, A Postcolonial Indigenous Storyteller on Orang Asli Enslavement in the Malay World yang berlangsung secara dalam talian pada 21 Jun 2021 8.30 malam. Selain Akiya, acara itu juga menjemput Profesor Adjung Universiti Taylor, Malaysia, Profesor Dr. Wan Zawawi Ibrahim.

Bagi Wan Zawawi, perbincangan beliau lebih tertumpu kepada pemikiran pascakolonial daripada bangsa terpinggir di Malaysia. Katanya, kedua-dua naskhah Akiya itu menyentuh mengenai sejarah bangsa penulisnya sendiri yang menggambarkan harapan dan identitinya.

“Ia mungkin fiksyen tetapi ia juga merupakan suara orang asli yang menuntut jati diri, budaya, maruah dan ilmu,” katanya.

Tegas Wan Zawawi, kisah perhambaan dalam kalangan Orang Asli yang dilarikan dan dijual kepada pembesar pada zaman itu banyak juga direkodkan oleh orientalis, malah turut menjadi sebab mengapa Residen British ke Perak, JWW Birch dibunuh.

Mengikut sejarah, tindakan Birch yang cuba mencampuri amalan pembesar di Perak dilihat sebagai melanggar adat istiadat dan amalan budaya setempat, tetapi hal itu tidak terkandung dalam Perjanjian Pangkor.

Bagi Akiya, novelis kelahiran Tapah, Perak, kedua-dua novel ini saling berkait. Kedua-duanya merakamkan pengalaman orang-orang tua masyarakat Orang Asli yang dikutipnya.

“Umumnya karya saya fiksyen tetapi ada juga sebahagiannya sememangnya benar-benar berlaku dan dunia perlu tahu mengenai kebenaran itu,” katanya.

Akiya malah sedikit emosional dalam hal itu walaupun beliau kelihatannya berhati-hati dalam menyuarakan pendapat, “Pada sambutan Hari Orang Asal, saya ingin ajak kawan-kawan untuk bertafakur di kubur Birch (JWW Birch) kerana membebaskan Orang Asli daripada perhambaan. Dialah bapa pembebasan orang Asli.”

Mungkin dialog itu terlontar ikhlas dan terpulanglah kepada empunya badan apakah maksudnya. Namun, Akiya juga ikhlas mengungkapkan, Orang Asli tidak ramai yang mahu membangunkan diri. Sebahagiannya sudah berasimilasi dengan masyarakat Melayu dan tidak lagi mahu mengaku Orang Asli, manakala sebahagian lagi berada dalam dunia sendiri.

“Kerajaan banyak memberi bantuan, tetapi kita juga perlu ingat bukan Orang Asli saja perlu dibantu,” katanya.

Hal ini menjelaskan pemikiran Akiya, misalnya dalam naskhah Perang Sangkil, walaupun komuniti Orang Asli berhadapan dengan kumpulan “gob”, iaitu pemburu hamba untuk dijual kepada pembesar, tetapi mereka tidak pula bertindak melawan ketidakadilan itu.

Sebaliknya, mereka hanya melarikan diri dari satu lokasi ke lokasi lain dan jika dibaca naskhah ini, kebanyakannya bercerita mengenai keperluan mengisi perut.

Akiya ialah penulis yang mempunyai pemikiran yang besar. Sayangnya, naskhah beliau tidak dibangunkan dengan baik sebagai sebuah karya sastera. Namun, hal ini tidak pula menafikan kekuatan pemikiran yang dibawakan, terutama dalam novel sekuel Perang Sangkil, Hamba.

Akiya kerap muncul dalam landskap sastera kebangsaan ketika beliau masih berkhidmat di RTM, malah karyanya kerap diulas di media arus perdana. Namun sejak bersara, Akiya jarang-jarang muncul.

Malah beliau sendiri menyebut, ramai penggiat sastera kebangsaan termasuk Sasterawan Negara yang menjemputnya untuk bersama-sama mereka tetapi dia sebagai penulis merasakan karyanya masih kecil dan tidak layak untuk berganding.

Akiya insan yang rendah diri tidak setanding dengan karyanya yang besar.

Program bicara ilmiah ini boleh ditonton di sini. Novel Hamba Akiya boleh dibeli di sini.


Profesionalisme Pengkritik dan Keterbukaan Penyair

Untuk mendapatkan maklumat terkini, ikuti kami melalui Telegram

Salman Sulaiman menjelaskan tugas dan peranan hakiki seorang pengkritik sastera dan kesedaran seorang penyair untuk memahami hakikat kritikan.

Andai kata kalaupun diberikan peruntukan sebanyak RM30 000 agar saya menulis sebuah buku kritikan sajak, adakah kerana nilai itu bermakna saya perlu melakukan hentaman yang paling kuat ke tubuh penyair kita?

Penulis yang profesional dengan sendiri faham akan kritikan terhadap karyanya tanpa perlu “sentap” atau terasa hati, kerana pengkritik yang profesional juga akan hanya mengkritik karya, bukan memusuhi peribadi, menjatuhkan maruah atau mengaibkan; tidak sama sekali.

Yang dikritik ialah karyanya, bukan keperibadian penulisnya. Pengkritik itu mengkritik bukan untuk mencari musuh, tapi untuk perbaiki dan menambah baik karya dan juga, dia menunaikan amanah yang dipertanggungjawabkan kepadanya agar menulis satu esei kritikan terhadap satu-satu karya atau sekelompok karya. Pengkritik itu juga mengkritik untuk mengangkat sesebuah karya yang baik agar lebih dikenali dan diberi perhatian oleh khalayak sastera dan pengkritik lain. Itu saja. Tidak ada pun niat di hati pengkritik untuk berlagak pandai atau memandai-mandai, kerana kritikan yang dilakukan itu pun dipelajari dan dicontohi daripada para pengkritik terdahulu.

Untuk mengukuhkan hujahnya, dia boleh saja memetik mana-mana nama pengkritik masyhur daripada Roland Barthes, Jean-Paul Sartre, Jacques Derrida, E.M. Forster, Michel Foucault, Rene Wellek, Austin Warren, Terry Eagleton, Peter Barry, Fredric Jameson, Yuri Lotman, Jonathan Culler, M.H. Abrams, Edward W. Said, A. Teeuw, hinggalah kepada Henry Guntur Tarigan, Nyoman Kutha Ratna, Umar Junus, Ali Ahmad, Mana Sikana, Sohaimi Abdul Aziz, atau sesiapa saja pengkritik yang disukainya. Namun ketika mengkritik, dia tetap juga perlu tegas dengan diri sendiri agar berpegang teguh pada prinsip profesionalismenya sebagai sasterawan-penulis-pengkritik.

Tidak ada faedahnya untuk seorang pengkritik menghentam habis-habisan karya yang dikritik itu hanya untuk RM300, sehinggakan dia terpaksa menggadaikan persahabatan dalam jagat sastera semata-mata kerana duit sebanyak itu. Misalnya, andai kata kalaupun diberikan peruntukan sebanyak RM30 000 agar saya menulis sebuah buku kritikan sajak, adakah kerana nilai itu bermakna saya perlu melakukan hentaman yang paling kuat ke tubuh penyair kita? Tidak sekali-kali saudaraku. Tidak sekali-kali. Saya hanya akan menulis seperti yang pernah saya tulis sebelum ini juga, biasa-biasa saja. Saya hanya akan menegur-kritik apa-apa yang patut dikritik sahaja, sekadar seperti selalu-selalunya juga, tidak lebih daripada itu. Saya hanya mahu sajak-sajak kita akan terus dikaji-baca sampai bila-bila, di mana-mana saja di ceruk penjuru dunia!

Ketika mengkritik, pengkritik perlu buang sifat ego diri yang merupakan bisikan-bisikan jahat yang menghasut di telinganya, seperti “aku lebih pandai, karya orang lain semua tak sedap”, “kenapalah tulis bodoh macam ini” atau “aku pun boleh tulis lebih baik kalau sekadar begini”. Kita tentu dengan pasti dapat mengatakan pengkritik yang profesional semestinya tidak mempunyai sifat-sifat buruk seperti yang tersenarai.

Karya saya sendiri terbuka untuk dikritik, tiada masalah. Apabila kita ditugaskan untuk mengkritik, kita juga perlu bersedia karya-karya kita sendiri akan dihentam-ganyang nanti. Silalah, saya menunggu karya saya dicincang lumat, tiada masalah. Tapi sekurang-sekurangnnya, tidaklah saya meluah perasaan macam anak belasan tahun meluah perasaan di majalah sekolah dalam sajak-sajak saya; atau menulis sajak hanya seperti mencatat rasa hati dalam diari peribadi.

Dunia kritikan sajak dalam negara kita sekian lama dipenuhi puji-pujian – di majalah, kemudian di media baharu seperti Facebook dan WhatsApp. Pengkritik yang ditugaskan menulis esei dalam majalah hanya menerangkan semula sajak tersebut bercerita tentang apa. Ia menjadi ulasan pelajar KOMSAS untuk peperiksaan SPM, bukan kritikan. Ya, itu kita namakan ulasan, bukan kritikan. Menjadikan ramai penyair kita “naik lemak” dan apabila ada pengkritik yang menegur dengan agak pedas karya tersebut, mulalah ada yang tersinggung dan terasa hati kerana mereka telah sangat lama tidak ditegur dan dibiarkan menulis sajak amat kabur yang sarat klise. Penyair kita tidak biasa dengan kritikan yang sihat dan membina. Mereka hanya asyik dibuai keseronokan kerana karya mereka berjaya mendapat tempat dalam akhbar dan majalah perdana. Dek lama sangat dibuai keasyikan itu, menyebabkan karya yang akhirnya dikritik pedas itu pun tetap tidak berubah kemudiannya. Keluar sajak lain selepas dikritik tajam itu pun tetap klise juga, masih duduk beku dalam gaya lama yang sebelum itu juga. Tetap tidak tengadah juga walaupun terhantuk, sebab lama sangat terperuk lesu-lapuk tidak pernah terhantuk atau dihantuk. Penyair kita jadi agak susah untuk terbuka menerima teguran-kritikan kerana telah lama terperap beku dalam pujian – dingin dan selesa tanpa perlu tersentak apa-apa. Maka, untuk majalah atau akhbar keluaran edisi seterusnya pun kita akan jumpa (dan baca) sajak yang tepu-statik-klise lagi, dan lagi dan lagi; sehinggakan Abang Jamil sudah entah berapa kali hidup balik, berapa kali mati pun – penyair kita rata-ratanya masih di situ juga, dengan hal yang itu-itu juga. Sarjana sejati dan penyair mapan yang sungguh-sungguh menulis pun, setelah membacanya entah hendak menangis atau mahu ketawa.

Tulislah sajak yang benar-benar sajak. Jika tidak yakin mencapai tahap sebuah sajak, simpanlah untuk bacaan sendiri sahaja, tak perlulah “gatal tangan” untuk dihantar ke mana-mana penerbitan atau media cetak. Jika diketatkan disiplin ini kepada diri sendiri, nescaya kita akan semakin banyak mencipta sajak yang lebih berkualiti daripada karya gopoh yang belum cukup matang untuk disiarkan. Memang, kita tidak dapat menafikan keghairahan penulis baharu untuk menembusi media utama tanah air, seperti beberapa majalah dan surat khabar. Namun bersikap tidak sabar, terlalu tergesa-gesa mahu melihat karya disiarkan hanya akan merosakkan reputasi sendiri sebagai penyair apabila karya tersebut belum cukup berkualiti.

Menulislah untuk keabadian, bukan sekadar untuk bermain-main. Permainan ini serahkanlah kepada budak-budak – bocah. “Ada bocah cilik main kejaran dengan bayangan” pun tidak main-main walaupun ada frasa “budak bermain” di situ kerana Chairil sedar dia sedang menulis sajak. Penyair kita kena sedarlah, seperti Chairil sedar, orang Kelantan kata “kaba kediri”. Ya, kena “kaba kediri” (kalau dalam teater hal ini dipanggil “ilmu kesedaran”). Ilmu kesedaran ini penting dalam bidang-bidang lain pun, termasuk dalam lapangan penulisan sajak.

“Chairil mati pada waktunya yang tepat.” Saya tidak ingat dengan jelas siapa yang berkata demikian, sama ada Sitok Srengenge ataupun Joko Pinurbo. Ingatan saya condong kepada Sitok. Dialah yang mengungkapkan kata-kata tersebut ketika menyampaikan ceramahnya kepada kami para penulis muda Nusantara di sebuah resort pesisir pantai Anyer, Banten pada Julai 2012 – dengan hujahan bahawa walaupun Chairil meninggal pada usia singkat tapi ketika berada di kemuncak. Sebab itu dia terkenal sehingga hari ini sebagai salah seorang penyair besar Indonesia selain Sutardji, Sapardi, Sitor Situmorang, Taufik Ismail, Goenawan, dan Rendra. Malah, dia dinobatkan sebagai penyair yang mengepalai para penyair Indonesia yang lain – pelopor Angkatan 45 sebagaimana yang diiktiraf oleh H.B. Jassin (namun kita agak hairan, kenapa Subagio dan Wiji Thukul tidak termasuk dalam kumpulan penyair besar yang disenaraikan oleh Sitok?). Dikatakan “tepat pada waktunya” kerana jika dia masih hidup lagi selepas itu, mungkin sajaknya sudah tidak sedap.

Kesedaran seorang penulis ialah dia perlu bertanggungjawab atas setiap apa-apa yang ditulisnya. Tentu dia akan menulis sebaik mungkin apabila dia sedar setiap tulisannya akan dipertanggungjawabkan. Menjadi kritis itu memang menyakitkan kerana ia memerlukan keberanian. Semua orang boleh menegur saya kira, boleh menjadi kritis. Namun, kesan selepas kritikan itu disiarkan dan kemudian dibaca orang, itu yang menyakitkan. Ada penyair hebat yang menolak untuk mengkritik sajak para penyair lain oleh sebab kesan selepas itulah (siapa mereka, rasanya tidak perlulah saya jelaskan di sini), kerana teguran yang dibuat menuntut keterbukaan. Persoalannya, berapa ramai penyair yang benar-benar boleh menerima teguran pengkritik? Pernah saya membuat sedikit teguran terhadap nama pena seorang penulis dalam esei saya, teguran itu dipertikaikan. Walhal nama pena ialah hal yang sangat penting kerana nama pena juga mempunyai pengaruh yang besar terhadap seseorang penulis. Saya mempunyai alasan kukuh terhadap perkara yang saya kritik, walau dikatakan “hanya sekadar nama pena saja pun”. Yang tidak puas hati tentang teguran terhadap nama pena penulis itu, boleh baca lanjut esei saya perihal perkara tersebut dalam “Membina Identiti Atas Nama Sendiri” (Tunas Cipta Julai 2017) untuk mengetahui secara lebih mendalam kewajaran dan hujah-hujah saya berbuat demikian.

Dikatanya kepada pengkritik itu, “Hanya dia seorang saja yang betul, orang lain tak betul.” “Pengkritik ini perasan dia seorang saja yang pandai,” kata yang lain pula, atau macam-macam lagi kata-kata yang muncul selepas dia menyelesaikan tugasnya sebagai pengkritik. “Kawan-kawannya sendiri dipuji, selain itu semua tidak kena dan tidak betul,” kata yang lain lagi. Mungkin juga akan ada yang kata, “Perasan mentang-mentang orang suruh (beri tugas) dia kritik karya orang lain.”

Untuk mengukuhkan prinsip dan jati diri kepenyairan para penulis muda (dan penulis lama juga) yang ingin meneroka dunia penulisan sajak, saya kira elok ditelaah dua esei kritikan yang dihasilkan oleh dua orang kritikus muda berwibawa ini, iaitu “Paganisme Baharu Sastera” oleh Lutfi Ishak (Berita Harian, 22 Ogos 2015) dan “Kejayaan Menumpulkan Pena” oleh Wan Nor Azriq (Mingguan Malaysia, 17 Januari 2016). Saya katakan berwibawa kerana kedua-dua pengkritik ini bukan hanya pandai mengkritik tetapi mereka sendiri menghasilkan karya yang kuat dan bernilai tinggi. Baca dan hayatilah kedua-dua esei ini sehingga ia menyentak anda untuk menghasilkan karya yang bermutu. Jika dibaca dengan tekun dan berniat untuk memperbaiki karya, dua esei ini saya kira memadai untuk memberikan semangat kepada para penyair kita agar tidak main-main dalam proses penciptaan masing-masing dan mereka akan berusaha memperbaiki karya dari semasa ke semasa, bukan membiarkan sajak-sajak yang dihasilkan beku dan tepu di takuk lama.

Esei Lutfi akan mengingatkan pembaca agar serius dan tidak main-main dalam penulisan sajak. Kerana sajak ialah wacana ilmu, sejak dahulu lagi ia dijadikan suara pujangga untuk berwacana tentang pelbagai perkara. Namun akibat adanya medium yang lebih mudah hari ini di internet, sajak ditulis dengan sewenang-wenangnya sekadar untuk bermain-main. Kata Lutfi, permainan hanya layak untuk budak hingusan. Yang merosakkan lagi taman sastera yang indah ini ialah sikap ego orang yang bermain-main itu, apabila ditegur, orang yang menegur pula yang akan dimarah. Teguran Lutfi ialah satu penegasan bahawa menulis dalam genre apa-apa pun termasuk sajak, adalah bukan kerja main-main. Jika penulis berpegang pada prinsip ini, nescaya dia tentunya akan berusaha untuk menulis sajak yang bukan saja baik, tapi juga berkualiti.

Esei Azriq akan menyentak penulis agar sedar daripada lenanya dibuai-buai oleh sajak sendiri yang ditulis sebelum ini, yang dirasakan sedap dan mengagumkan para peminat puisi. Sehinggakan dia lupa untuk kekalkan momentum kekuatan dan keindahan sajak itu dalam sajak-sajak yang seterusnya. Oleh kerana itulah, Azriq mengatakan para penyair kita nampaknya sudah berhenti mengasah penanya. Sekali sajaknya dipuji sedap atau menang hadiah, maka penciptaannya akan terhenti di situ. Dia tidak lagi bersungguh-sungguh mencipta. Dia terbuai oleh kemenangan lama, tanpa berusaha untuk mengekalkan kesedapan sajak-sajak baharu seperti sajak-sajaknya yang diiktiraf pada masa lalu. Oleh sebab itulah Azriq mengatakan kejayaan telah menumpulkan pena.

Tidak ramai yang mampu mengekalkan momentum persajakannya seperti Zaen Kasturi yang istiqamah dengan jati diri karya-karyanya yang kuat dan indah berseni. Kekuatan Zaen dalam Katarsis diteruskan dalam 77 Tuju yang diterbitkan beberapa puluh tahun kemudian. Dia konsisten dengan cara dan gayanya yang utuh dan kukuh, tidak berubah. Hal ini terbukti apabila 77 Tuju akhirnya dinobatkan sebagai pemenang Hadiah Sastera Perdana Malaysia 2016/2017 bagi kategori A untuk kumpulan puisi. Muhammad Haji Salleh juga begitu. Kemunculannya dengan Sajak-sajak Pendatang pada tahun 1973 yang dipuji oleh Panel Anugerah Sastera Negara 1991 tidak mengubah prinsip dan jati diri kepenyairan Muhammad. Begitulah sajak-sajaknya dalam Salju Shibuya yang terbit pada tahun 2004, hinggalah dalam Setitik Darah di Bilik Bundar pun, dia konsisten dengan cara keintelektualan dan gaya bahasa tanpa irama yang juga indah memikat itu. Malaysia memerlukan lebih ramai penyair seperti Muhammad Haji Salleh dan Zaen Kasturi yang tidak lena dibuai kejayaan ketika berada di puncak kemenangan.

Esei kritikan yang pedas dan tajam itulah sebenarnya yang diperlukan dalam dunia kritikan kita agar dapat menyentakkan penulis daripada lenanya. Menjentik kesedarannya sebagai pengarang. Esei oleh Lutfi dan Azriq tadi memang pedas, agak tajam dan menghiris. Tajam dan menghiris dengan cara masing-masing. Lutfi dalam kiasannya ada kesinisannya. Azriq dalam terus terangnya ada kebenaran hujah yang tidak dapat disangkal. Kebenaran yang sepatutnya menyentak fikiran dan emosi para penulis, dan penyair khususnya.

Daripada tulisan-tulisan sebeginilah penyair sepatutnya belajar untuk jadi lebih terbuka, di samping jadi lebih kritis terhadap karya-karya sendiri untuk semakin maju pada masa hadapan sebagai penulis berjaya. Hakikat teguran dan kritikan itu, jika tidak dibuka hati dan fikiran seluas-luasnya, memang pedih dan sangat perit sebenarnya. Penyair yang mempunyai prinsip dan jati diri yang teguh dalam arena penulisan, tentu saja dia akan sangat terbuka dan profesional sifatnya kerana dia bukan menulis sekadar bermain-main atau selesa di takuk lama tanpa memperteguh kaedah kepengarangan sendiri.

Pengkritik pun kebanyakannya, selalunya, dalam kalangan penulis juga. Maka, dia tentu faham apa-apa yang dirasai oleh penulis apabila karyanya dikritik. Dan, apabila mengkritik tentulah dia sangat profesional dalam kerja kritikannya. Penulis yang dikritik itu sendiri pun, jika kualiti sajaknya tidak berubah sejak bertahun-tahun menulis, malah ada yang belasan dan puluhan tahun tidak berganjak daripada gaya lama dan klise; maka wajarlah dia dikritik dengan tajam. Dia patut terbuka menerima kritikan pedas itu dan memperbaiki sajaknya sedikit demi sedikit. Itulah gunanya sifat keterbukaan dalam menerima kritikan.

Tajuk di atas juga perlu diterbalikkan – keterbukaan pengkritik dan profesionalisme penyair. Sikap profesional dan terbuka juga perlu dimiliki oleh kedua-dua belah pihak, iaitu pengkritik dan penyair. Pengkritik juga perlu terbuka dan penyair pun mesti profesional. Natijahnya, dunia kritikan menuntut dua sikap utama tadi – profesional dan terbuka; sama ada pengkritik itu sendiri ataupun penyair yang dikritik.

Salman Sulaiman graduan Ijazah Sarjana Muda Sastera, Universiti Sains Malaysia (2006). Karya cerpen dan sajaknya memenangi Hadiah Sastera Kumpulan Utusan (HSKU) tahun 2003, 2004, 2008 dan 2009. Mewakili penulis muda Malaysia ke Program Penulisan MASTERA di Anyer, Banten, Indonesia pada tahun 2012. Menjadi AJK Persatuan Penulis Kelantan sejak tahun 2007 hingga 2017. Beliau telah menulis lima buah buku: Pemain Bahasa, Sebelum Menjadi Penakut, ‘Ngembara…, ALLAH!, dan Nuh, Si Tukang Kayu & Sebuah Perahu. Sajaknya, “Ini Tanah Kita” dipilih sebagai teks Kesusasteraan Melayu SPM 2015–2019. Pernah menyandang Johan Sayembara Deklamasi Puisi BBK Kelantan 2015 dan menerima Hadiah Sastera Penulis Harapan Negeri Kelantan dalam Anugerah Sastera Negeri Kelantan 2019/2020. Salman Sulaiman kini merupakan penuntut pascasiswazah bidang Kesusasteraan Melayu Klasik di Fakulti Bahasa dan Komunikasi, Universiti Pendidikan Sultan Idris.


Kuasai Pantun Melalui Penghayatan Alam dan Budaya

Untuk mendapatkan maklumat terkini, ikuti kami melalui Telegram

NEGERI SEMBILAN − Pantun ialah ciptaan yang paling kreatif dan masih terpelihara sehingga kini. Ciptaannya berdasarkan pengamatan alam waima persekitaran nenek moyang kita. Alam yang terbentang luas dijadikan pedoman. Pantun tradisional juga kaya dengan nilai murni dan budi bahasa yang tinggi. Pemupukan nilai murni inilah diharapkan akan menyerap di jiwa pelajar dan seterusnya mengamalkannya dalam kehidupan seharian.

Sebagai khazanah yang diwarisi secara turun-temurun, pastinya khazanah ini perlu diwarisi dari zaman ke zaman. Semakin maju kehidupan, semakin maju jugalah pantun itu menjadi warisan yang sesuai dengan zamannya dengan pengekalan keindahan dalam elemen pantun. Dalam usaha untuk mewariskan puisi tradisional kepada generasi muda, Kementerian Pendidikan Malaysia telah menyerapkan kemahiran ini dalam Dokumen Standard Kurikulum dan Pentaksiran(DSKP), Kurikulum Standard Sekolah Menengah (KSSM). Secara tidak langsung, para pelajar dapat menghayati dan berfikiran kritis dalam hal ini.

Sehubungan dengan itu, bengkel pantun yang bertajuk “Menguasai Kemahiran Berpantun Melalui Penghayatan Terhadap Alam dan Budaya” dilihat dapat memupuk rasa kecintaan murid terhadap puisi tradisional Melayu. Secara tidak langsung, murid bukan sahaja bijak mencipta pantun dan mempunyai penguasaan kosa kata yang tinggi, malah selaras dengan pembelajaran alaf baharu turut dilatih untuk berfikir aras tinggi (KBAT). Selain itu, bengkel ini turut menjadi wadah pencungkilan bakat murid sebagai pelapis pemantun sekolah.

Bengkel pantun ini yang diusahakan secara kerjasama antara SMKA Sheikh Hj Mohd Said, Seremban, Negeri Sembilan dengan Pengasas Balai Pantun Singapura ini disertai oleh 32 orang murid dan lima orang guru secara dalam talian menggunakan aplikasi GoogleMeet. Melalui bengkel ini, Encik Karmin Abbas, Pengasas Balai Pantun Singapura berkongsi ilmu dengan para peserta mengenai ciri pantun, cara menganalisis struktur pantun, mengarang pantun dan penggunaan aplikasi pantun (AI PANTUN).


Perihal Penentu

Kata penentu atau penerang penentu ialah unsur penerang yang boleh hadir di hadapan atau di belakang kata nama untuk membentuk frasa nama. Kata penentu hadapan boleh mendahului inti dan penerang lain pada frasa nama. Sila lihat contoh yang berikut:

1b.  Semua peserta kem bina semangat hadir.

1d.  Beberapa cadangan peserta diberi perhatian.

Dalam kelompok ayat 1, semua penentu hadapan terdiri daripada kata bilangan yang disertai kata penjodoh bilangan atau sebaliknya. Bagi ayat 1a, kata bilangan tak tentu semua sebagai penentu hadapan mendahului kata nama peserta. Bagi ayat 1b, kata semua mendahului inti frasa nama peserta dan penerangnya kem bina semangat. Dalam ayat 1c, kata bilangan tak tentu beberapa dan penjodoh bilangan orang mendahului kata nama peserta. Bagi ayat 1d, kata bilangan tak tentu beberapa tanpa penjodoh bilangan mendahului kata nama abstrak cadangan. Dalam ayat 1e, kata bilangan tentu dua dengan penjodoh bilangan orang mendahului kata nama pegawai.

Penentu belakang pula terdiri daripada kata ganti nama tunjuk umum ini dan itu. Sila lihat contoh yang berikut:

Dalam ayat 2a, kata ganti nama tunjuk umum ini sebagai penentu belakang mengikuti kata nama buku. Dalam ayat 2b pula, kata ganti nama tunjuk umum itu sebagai penentu belakang mengikuti inti frasa nama nama pegawai dan penerangnya baharu.

Walaupun penentu hadapan berada di hadapan frasa nama, penentu itu masih dapat didahului oleh kata nama dengan atau tanpa penerang. Sila lihat contoh yang berikut:

3a.  Jersi semua pemain berwarna kuning hijau.

3b.  Jersi baharu semua pemain berwarna kuning hijau.

Dalam ayat 3a, kata penentu hadapan semua yang berada di hadapan frasa nama semua pemain didahului oleh kata nama jersi. Dalam hal ini, inti frasa nama bertukar daripada kata nama pemain kepada kata nama jersi dan frasa nama semua pemain bertukar fungsi untuk menjadi frasa penerang. Dalam ayat 3b pula, kata penentu hadapan semua yang berada di hadapan frasa nama semua pemain didahului oleh kata nama jersi dan penerangnya baharu. Dalam hal ini, inti frasa nama bertukar daripada kata nama pemain kepada frasa nama jersi baharu dan frasa nama semua pemain berubah fungsi untuk menjadi frasa penerang.

Sebagai unsur pada kedudukan paling hujung sesuatu frasa, kata penentu belakang ini atau itu tidak boleh diikuti oleh kata hubung relatif yang dalam frasa yang sama. Sila lihat contoh yang berikut.

4a.  Pegawai yang cuai itu telah dikenakan tindakan disiplin.

4b.  *Pegawai itu yang cuai telah dikenakan tindakan disiplin.

Ayat 4a berpola Frasa Nama + Frasa Kerja. Frasa namanya ialah pegawai yang cuai itu dan frasa kerjanya ialah telah dikenakan tindakan disiplin. Ayat 4b pula cacat kerana penerang yang cuai menyusuli kata penentu belakang itu.

Walau bagaimanapun, jika rangkaian kata yang cuai merupakan frasa nama lain yang berfungsi sebagai predikat ayat, binaan ayat yang berkenaan adalah betul. Sila lihat contoh yang berikut:

5c.  Pegawai itu ialah pegawai yang cuai.

Ayat 5a betul kerana terdiri daripada pola Frasa Nama + Frasa Nama. Frasa nama subjeknya ialah pegawai itu, manakala frasa predikatnya ialah yang cuai. Sebenarnya, rangkaian kata yang cuai merupakan frasa nama yang telah digugurkan intinya pegawai (ayat 5b) dan kata pemeri ialah (ayat 5c). Ayat 5d merupakan ayat songsang dengan pendepanan frasa nama predikat pegawai itu yang disertai partikel penegas -lah. Ayat 5e ialah ayat susunan biasa. Ayat 5f ialah ayat susunan biasa tanpa pengguguran inti frasa nama pegawai pada rangkaian kata pegawai yang cuai.

Satu lagi mekanisme untuk meletakkan rangkaian kata yang + Kata adjektif selepas kata penentu belakang dalam ayat yang sama adalah melalui proses aposisi atau parentesis. Hal ini bererti rangkaian kata itu disisipkan secara berderetan dalam ayat sebagai maklumat tambahan dalam ayat majmuk. Sila lihat contoh yang berikut:

6a.  Pegawai itu, yang cuai, telah dikenakan tindakan disiplin.

6b.  Pegawai itu, (pegawai) yang cuai, telah dikenakan tindakan disiplin.

6c.  Pegawai itu, (iaitu pegawai) yang cuai, telah dikenakan tindakan disiplin.

6d.  Pegawai itu – yang cuai – telah dikenakan tindakan disiplin.

6e.  Pegawai itu (yang cuai) telah dikenakan tindakan disiplin.

Dalam kelompok ayat 6, rangkaian kata yang cuai diselitkan sebagai maklumat lanjut kepada subjek ayat pegawai itu. Hal ini dikatakan demikian kerana rangkaian kata yang cuai merupakan frasa nama pegawai yang cuai yang sudah digugurkan intinya pegawai (6b). Dalam hal ini, kata perangkai iaitu merupakan unsur opsyenal yang boleh juga digugurkan (6c). Penyisipan maklumat tambahan tersebut berlaku dengan diapitkan oleh dua tanda koma (ayat 6a), dua tanda pisah (ayat 6d) dan tanda kurungan (ayat 6e). Selain itu, ayat kelompok 6 merupakan ayat majmuk yang terbina daripada dua buah ayat tunggal, seperti yang berikut:

7a.  Pegawai itu telah dikenakan tindakan disiplin.

7b.  (Pegawai) yang cuai telah dikenakan tindakan disiplin.

Oleh hal yang demikian, dalam kelompok ayat 6, unsur penghubung atau perangkai antara dua buah ayat tunggal itu bukan kata hubung, tetapi tanda baca dua tanda koma, dua tanda pisah atau tanda kurungan.


Merungkai Sejarah Dua Novel Akiya

Untuk mendapatkan maklumat terkini, ikuti kami melalui Telegram

Kuala Lumpur – “Bagaimana Orang Asli mahu menulis, kalau dulu kena lari daripada ‘sangkil’ (penangkap hamba), sekarang kena risau dengan tanah adat akan dirampas.” Ungkapan pengarang Akiya tersebut bukan tuduhan semberono tetapi realiti sejarah yang perlu dipertimbangkan.

Akiya atau nama sebenarnya, Mahat a/l Cina menuturkan pandangannya pada siri diskusi webinar, Writing His Own Culture: Akiya, A Postcolonial Indigenous Storyteller on Orang Asli Enslavement in the Malay World anjuran Pusat Sejarah Rakyat. Ikut serta dalam pembentangan ini ialah ahli antropologi Profesor Dr. Wan Zawawi Ibrahim. Wan Zawawi memetakan ruang dan memori sejarah yang cukup traumatik bagi Orang Asli lewat dua karya Akiya berjudul Hamba (2013) dan Perang Sangkil (2007).

Latar sejarah yang membentuk kedua-dua plot dan ambiens Hamba dan Perang Sangkil menampilkan awal “campur tangan” British di Tanah Melayu. Dibayangi oleh Perjanjian Pangkor 1874, Tanah Melayu menyaksikan bukan sahaja campur tangan British dalam hal ekonomi, bahkan adat istiadat dan budaya tempatan. Salah satunya: perhambaan. Dikhabarkan, aktiviti ekonomi perhambaan memberikan hasil yang cukup lumayan serta melambangkan status pemimpin, seperti yang dinyatakan oleh Andaya (2017) dan Reid (1983). Kehadiran British di Tanah Melayu bahkan tidak meredakan sekelumit pun perhambaan. Perhambaan tradisi dijalankan sebagai keperluan untuk mendapatkan tenaga kerja bagi mengerjakan sawah padi orang tempatan untuk memastikan kelangsungan sumber makanan cukup. Namun begitu, puluhan ribu pekerja migran masuk ke Tanah Melayu pula bagi memastikan projek imperialisme British berjalan. Perhambaan menjadi “darah daging” yang mengabsahkan penjajahan.

Kedua-dua novel Akiya merakamkan hal itu. Namun persoalannya, adakah masyarakat semasa bersedia untuk membincangkannya, lebih-lebih lagi didedahkan dalam kurikulum sekolah? Namun begitu, terdapat dua kemungkinan seperti yang dibahaskan oleh Wan Zawawi.

Pertama, meneliti peristiwa Perang Sangkil sebagai sebuah memori kolektif. Tujuannya supaya memahami keganasan yang berlaku ketika “penjarahan untuk perhambaan” (disebut sebagai “sangkil”) yang berleluasa masa itu menyerupai penindasan yang dihadapi oleh Orang Asli sekarang atas pencerobohan terhadap tanah adat mereka secara terus-menerus. Hanya dengan memori kolektif yang membuahkan tindakan kolektif dapat mengelakkan hal ini daripada berulang. Lebih-lebih lagi, negara kini berdepan dengan krisis ekologi yang semakin meruncing.

Kedua, tekad Akiya untuk terus bercerita itu sendiri merupakan satu tindakan politik. Sikap ini suatu manifestasi kewujudan ruang dan memori sejarahnya. Beliau membukakan dirinya untuk menulis peristiwa gelap ini, sekali gus memperbesar kemungkinan menandingi naratif sejarah kontemporari. Naratif secara logiknya tidak bergerak sehala, tetapi berturutan dan pengembangannya tidak pernah selesai. Bahkan, untuk meletakkan pengalaman membaca Akiya seperti membaca naskhah sastera pascakolonial itu sendiri pun sukar. Apatah lagi, puing-puing kolonial yang membenarkan “penghambaan” itu sendiri masih utuh walaupun dinamiknya berubah-ubah. Oleh sebab itu, karya Akiya perlu ditelesuri jejaknya agar kita, sebagai sebuah masyarakat, menemui dirinya.

Program bicara ilmiah ini boleh ditonton di sini. Novel Hamba Akiya boleh dibeli di sini.


Puisi Mekar di Wilayah Timur

Kota Bharu –  Dewan Bahasa dan Pustaka (DBP) Wilayah Timur, Jabatan Pendidikan negeri Kelantan dan Persatuan Penulis dan Budayawan Kelantan (Pesisir) menganjurkan Program Bimbingan Penulisan “Kesusasteraan Melayu Komunikatif (Puisi)“.

Program diadakan secara dalam talian melalui penggunaan aplikasi Google Meet. Acara bermula pada pukul 2.00 petang hingga 6.00 petang pada 27 hingga 28 Jun 2021. Program bimbingan ini menghimpunkan seramai 89 orang peserta, iaitu terdiri dalam kalangan guru, pegawai dan individu yang terlibat dengan mata pelajaran Kesusasteraan Melayu Komunikatif.

Program ini diadakan bertujuan untuk memberikan pendedahan kepada para peserta dan membantu para pelajar dalam usaha memupuk kebolehan pelajar, terutama dalam bidang penulisan kreatif. Program juga dapat memupuk bakat pelajar berasaskan kreativiti dan inovasi yang menjadi asas penting dalam industri kreatif di Malaysia.

Dato’ Rahman Shaari, Presiden Persatuan PENYAIR Malaysia dan Penerima Anugerah Penulis Asia Tenggara (SEA Write Award tahun 2007) menjadi penceramah Program Bimbingan Penulisan selain Tuan Haji Mohd Fauzi Abdullah, Pensyarah Kanan Institut Pendidikan Guru Kampus Bahasa Melayu (IPGKBM).


Projek Untapped Hidupkan Kembali Karya Australia yang “Hilang”

Melbourne – Bagaimana Australia memanjangkan kitaran hayat buku di negara itu, yang selama ini mungkin melalui carta alir daripada penerbit, kedai buku dan pembaca, dan kemudian hilang ditelan masa, yang ada kalanya sekitar dua tiga minggu hingga mungkin lima tahun?

Bagi karya sastera yang bernasib baik, mungkin dipancing oleh industri filem tempatan mahupun antarabangsa, tetapi lebih banyak karya Australia mengalami nasib seperti sebahagian besar buku yang memenangi pengiktirafan sastera tertinggi dan berprestij di negara itu, Anugerah Miles Franklin.

Mengikut rekod, daripada 62 karya yang berjaya mengungguli anugerah itu yang berlangsung antara tahun 1957 hingga tahun 2019, sebanyak 23 karya daripadanya belum dipindahkan ke dalam bentuk digital atau e-buku. Malah, 10 daripada karya terbaik sepanjang penganugerahan itu sudah tidak diterbitkan lagi.

Justeru, pengarang, penyelidik dan perpustakaan di Australia melancarkan projek Untapped: The Australian Literary Heritage Project (Untapped) untuk memastikan karya penting di negara itu tidak hilang di tengah-tengah realiti industri buku konvensional yang kini menghadapi cabaran gelombang digital tanpa menggadaikan hak cipta pengarang.

Pensyarah Fakulti Undang-undang Universiti Melbourne, Profesor Madya Rebecca Giblin yang mengetuai projek Untapped menegaskan, usaha itu dilakukan kerana kebanyakan warisan sastera Australia sudah tidak dicetak lagi.

“Sekiranya banyak karya pemenang Miles Franklin sudah tidak diterbitkan lagi, bayangkan pula bagaimana kebolehcapaian buku seperti memoir, sejarah serta karya sastera tempatan,” katanya, seperti yang dipetik dalam The Guardian.

Buat permulaan, projek Untapped menyasarkan usaha mendigitalkan 200 karya paling penting Australia, termasuk I’m Not Racist, But … (2007) karya Anita Heiss dan The Unlucky Australians (1968) tulisan Frank Hardy. Malah, turut disenaraikan ialah karya seawal tahun 1926 lagi, iaitu Working Bullocks karya Katherine Susannah Pritchard.

Giblin berkata, buku-buku itu merangkumi karya daripada sastera kanak-kanak sehingga buku sejarah dan juga fiksyen sastera.

“Setiap satu menelan belanja $700 (RM2200) termasuk pembacaan pruf untuk memastikan standard perpustakaan dicapai,” katanya.

Mengikut laman web Untapped, buku terpilih yang diterbitkan dalam bentuk digital itu, akan dilesenkan oleh perpustakaan awam di seluruh Australia, manakala perpustakaan yang menjadi rakan projek berkenaan akan mempromosikannya. E-buku berkenaan turut dijual kepada pembaca.

Proses itu bermula dengan usaha mengesan naskhah penting dengan kerjasama pakar koleksi perpustakaan, Persatuan Pengarang Australia, ejen sastera dan orang perseorangan.

Selepas karya itu dikesan dan dipilih, proses selanjutnya membabitkan perbincangan dengan pengarang untuk mengetahui status hak cipta atau mendapatkan izin terbit dalam bentuk digital.

Kitaran buku terbabit tidak terhenti begitu sahaja, sebaliknya berdasarkan laman web Untapped juga, kitaran turut melibatkan analisis jualan dan pinjaman tajuk berkenaan untuk memahami kedudukan karya dalam persuratan negara, dan menilai sejauh mana promosi dilakukan serta hubungan antara jualan dengan pinjaman buku.

Projek itu juga terbuka kepada sumbangan dana awam yang diberikan potongan cukai kepada penyumbang. Menariknya, orang awam boleh memilih sesuatu judul untuk ditaja untuk keseluruhan proses, iaitu merangkumi imbasan, pembacaan pruf, letak huruf dan reka bentuk kulit depan sebagai hadiah atau dedikasi kepada seseorang.

Mungkin Malaysia boleh mempelajari bagaimana usaha mendigitalkan karya sastera penting itu dibuat, apatah lagi isu hak cipta yang berlaku di Australia rupa-rupanya lebih teruk.

Hal ini kerana, kontrak penerbitan di Australia biasanya mengambil tempoh sepanjang hayat pengarang, tidak termasuk dengan tambahan 70 tahun meskipun penerbit tidak semestinya mengulang cetak dalam jangka masa itu.

Walau bagaimanapun, di Malaysia, kebanyakan karya sastera diterbitkan oleh Dewan Bahasa dan Pustaka (DBP) sendiri, manakala sebahagian kecil pula oleh penerbit yang tidak lagi wujud.

Apa yang penting ialah, kesungguhan kita untuk memelihara khazanah kesusasteraan dan persuratan tanah air, yang bukan sahaja perlu dibuat secara terancang, bahkan memanfaatkan teknologi terkini tanpa meminggirkan soal hak cipta pengarang, seperti yang diusahakan dalam projek Untapped.


Puisi untuk Kedamaian Dunia

Untuk mendapatkan maklumat terkini, ikuti kami melalui Telegram

Kuala Lumpur –  Program Pengucapan Puisi Antarabangsa: Kedamaian Dunia bersiaran melalui Studio Siaran Langsung Media Sosial Dewan Bahasa dan Pustaka (DBP) pada 27 Jun 2021 (Ahad), pukul 9.00 malam. Program ini anjuran Persatuan Pemuisi Nasional Malaysia (PEMUISI), Dewan Bahasa dan Pustaka (DBP), dan Kementerian Pelancongan, Seni dan Budaya Malaysia.

YBhg. Tan Sri Dato’ Sri Hamad Kama Piah Che Othman selaku penaung Persatuan Pemuisi Nasional Malaysia (PEMUISI) berucap dan merasmikan program ini dengan tema “Kedamaian Dunia”. Beliau berkata, sebanyak 20 negara telah bergabung untuk menyampaikan satu suara kedamaian walaupun berbeza negara, adat dan budaya.

Seluruh dunia mengimpikan kedamaian tanpa mengira sempadan, ruang dan waktu. Katanya lagi, program ini dapat menjadi suara yang dapat menjadi kekuatan untuk terus membina sebuah penghidupan dengan penuh semangat. Selain itu, program ini wajar diteruskan bagi menzahirkan lambang keterbukaan manusia terhadap pelbagai inspirasi dan perspektif bagi memikirkan falsafah baharu dalam dunia pemuisi.

Antara negara yang menyertai program ini temrasuklah Thailand, Brunei, Singapura, Filipina, India, Korea Selatan, Rusia, Sepanyol, China, Palestin, Australia, dan Belanda.

Sasterawan Negara (SN) Datuk Dr. Zurinah Hassan, Profesor Datuk Seri Dr. Awang Sariyan, Pengerusi Lembaga Pengelola DBP, dan Profesor Datuk Dr. Hashim Yaacob, Naib Canselor Universiti Malaya ke-8, antara peserta yang mendeklamasikan puisi.

Selain itu, pemuisi dunia yang turut mendeklamasikan puisi ialah Datuk Beelie Tengah (Brunei), Amb Maid Corbic (Bosnia), Zhang Ziyu (China), Helvy Tiana Rosa (Indonesia), Ivhet Cortez (Mexico), Marlene Pasini (Sepanyol), Dr. Emdad Hossain (India), Jami La (Maghribi), Amin Mujtaba (Afghanistan) dan Muhammad Auwal Said (Nigeria), Dr. Victor Pogadaev (Rusia), Sita Aulliya (Belanda), Sam Sumadi dan Ratnasam Sib (Singapura), Dr. Suraiya Chapakiya (Thailand), dan Myoung Sook Kang (Korea Selatan).

Oleh sebab sambutan yang menggalakkan, program ini dibahagikan kepada dua malam, iaitu malam pertama pada 27 Jun dan malam kedua pada 28 Jun, bermula pukul 9.00 malam. Ucapan “Selamat Hari Puisi Malaysia“ dimulakan pada awal program ini. Program kemudian diteruskan dengan acara deklamasi puisi, bacaan syair dan persembahan lagu puisi.


Kursus Intensif Penterjemahan Kreatif (PPM-DBP)

Kuala Lumpur – Memilih padanan diksi yang dekat untuk produk seni, seperti puisi, prosa, lirik lagu, sari kata, drama, skrip drama pentas, drama radio, drama televisyen, iklan, poster, atau jenama barangan, menuntut kebijaksanaan, imaginasi dan daya kreativiti yang tinggi. Ciptaan seni sarat dengan unsur perlambangan, gaya bahasa dan bahasa figuratif yang membawa makna polisemi. Diksi dalam seni kreatif menggunakan bahasa konotatif demi menghidupkan nilai ekspresif, estetik, afektif dan emotif sesuatu bahan atau produk. Menterjemahkan produk seni dengan memilih padanan diksi yang memiliki kesamaan nilai emotif, afektif, makna, rona, dan nilai-nilai estetika dalam budaya bahasa sasaran sering menjadi cabaran kepada penterjemah kerana setiap bahasa memiliki sintaksis, morfologi, semantik, stilistik, bahasa figuratif, kiasan, perlambangan, budaya, dan rona yang berbeza untuk mengungkapkan keindahan pemikiran dan keestetikaannya.

Menyedari akan kesukaran yang sering dihadapi oleh para penterjemah memindahkan kreativiti daripada bahasa sumber kepada bahasa sasaran secara asli dan sejadi, maka Persatuan Penterjemah Malaysia dan Dewan Bahasa dan Pustaka (PPM-DBP) telah mengorak langkah positif dengan menganjurkan bengkel Kursus Intensif Penterjemahan Kreatif secara dalam talian selama dua hari, yakni pada 26 dan 27 Jun 2021 dari pukul 9.00 pagi hingga 5.30 petang untuk meningkatkan kemahiran dan pengetahuan peserta kursus dalam terjemahan kreatif.

Seramai 17 orang peserta daripada pelbagai peringkat usia, latar pendidikan dan kerjaya telah menyertai kursus ini yang dikendalikan melalui pelantar Google Meet oleh Dr. Raja Rajeswari Seetha Raman dan Fatimah Zainal secara bergilir-gilir selama dua hari.

Matlamat utama penganjuran Kursus Intensif Penterjemahan Kreatif bertujuan untuk meningkatkan pengetahuan peserta tentang teori, konsep, kaedah dan pendekatan yang lazim digunakan dalam penterjemahan kreatif. Para peserta didedahkan dengan bentuk kata, ujaran konotatif, gaya kreatif, budaya beraneka, rona berbeza dan citra beragam yang lazim ditemukan dalam teks dan produk kreatif. Mereka dibimbing secara intensif untuk menghasilkan seni terjemahan yang berkualiti dengan cepat dan tepat dalam bahasa sasaran.

Penterjemahan kreatif merupakan suatu inovasi dalam seni penterjemahan yang menggabungkan elemen kreativiti dan strategi untuk melahirkan terjemahan sejadi yang kreatif, estetik, beritma, dengan sentuhan muzikaliti yang tinggi dalam bahasa sasaran. Penterjemah boleh memanfaatkan pelbagai strategi penterjemahan, termasuk adaptasi, modulasi, transposisi, neutralisasi, naturalisasi, dan transkreasi, untuk menghasilkan seni terjemahan yang estetik dan inovatif dalam bahasa sasaran.

Penterjemahan kreatif tidak terbatas pada genre sastera sahaja. Rekayasa ini digunakan secara meluas dalam bidang pengiklanan, pemasaran, penciptaan lirik lagu, produk komersial, dan jenama barangan untuk mempromosikan hasil seni di pasaran antarabangsa. Pelbagai aspek dititikberatkan selain diksi seperti cita rasa, rona dan budaya eksklusif sesuatu bangsa agar produk seni tersebut boleh menembus pasaran global, memancing minat pelanggan, dan seterusnya melariskan produk seni merentas sempadan bahasa, bangsa, agama dan negara.

Tuntasnya, produk seni yang sarat daya cipta estetik menuntut sentuhan terjemahan yang kreatif dan inovatif untuk membangkitkan emosi pembaca atau pelanggan yang memiliki latar budaya, agama, bahasa dan bangsa yang berbeza. Kursus selama dua hari ini telah menggabungkan strategi, kreativiti, imaginasi dan transkreasi yang berbeza dan berjaya melahirkan suatu bentuk seni terjemahan inovatif dan kreatif estetik yang bersesuaian dengan budaya dan norma masyarakat tempatan dan antarabangsa dalam bidang penterjemahan kreatif.

Program-program penterjemahan boleh diikuti di sini.


Meriuhkan Penceritaan dengan Kesan Bunyi

Menulis ialah kerja yang sunyi. Begitu juga teks dan tulisan yang terhasil daripada aksara yang kaku sifatnya. Hal ini menjadikan penulisan semakin sepi. Namun, perkara ini tidak bermaksud satu-satu penceritaan itu tidak boleh menjadi riuh mahupun gamat. Penulis boleh menghidupkan cerita dan menjentik deria dengar pembaca dengan memanfaatkan kesan bunyi.

Menurut Nisah Haron dalam Secangkir Kopi Jam Sepuluh musim ketiga episod kelima yang disiarkan pada Sabtu, 19 Jun 2021, kesan bunyi dalam penceritaan dapat memberikan nilai tambah dalam penulisan. Penulisan akan jadi lebih lunak dan tinggi nilai estetika. Rima misalnya, yang banyak terdapat dalam pantun memanfaatkan bunyi yang sama pada huruf akhir atau kata akhir dalam sesuatu rangkap.

Di sini padi di sana padi,
          Baru bernama sawah dan bendang;
Di sini budi di sana budi,
          Barulah sempurna bernama orang.

Penulis juga boleh mencipta kesan bunyi yang dapat menimbulkan jangkaan-jangkaan dan perasaan-perasaan tertentu kepada pembaca. Misalnya bunyi daun pintu berkeriut, pinggan kaca jatuh ke lantai atau dahan kayu dipijak orang. Begitu juga bunyi daripada binatang seperti anjing yang menyalak, burung yang berkicau atau kucing yang mengiau. Kesemua kesan ini memberikan suasana yang mengasyikkan seolah-olah pembaca turut sama mendengar bunyi yang dituliskan. Pembentukan kata yang ditiru daripada bunyi alamiah ini dinamakan sebagai onomatopeia.

Sastera tradisional terdiri daripada sastera lisan dan sastera bertulis. Jelas Nisah, dalam sastera lisan misalnya, nazam merupakan wadah yang sering digunakan oleh masyarakat lama terutamanya dalam hal-hal berkaitan ilmu akidah. Nazam 25 Rasul dan Nazam Sifat 20 sebagai contoh menggunakan kaedah mnemonik atau perkataan-perkataan yang mudah diingat supaya proses menghafal jadi lebih mudah.

Perkataan-perkataan yang mudah diingati ini disebut berulang-ulang kali. Amalan ini menimbulkan kesan bunyi dan kesan penegasan. Hal ini juga dapat dilihat dalam surah-surah lazim dalam ayat suci al-Quran. Surah-surah ini sangat jelas unsur bunyi dan rimanya. Hasilnya, mesej dapat disampaikan dengan baik, ayat-ayat suci mudah dialunkan dan memberikan kefahaman yang jelas kepada masyarakat pada masa itu.

Dalam penulisan prosa, penulis boleh juga mengulang-ulang sesuatu kata atau frasa pada permulaan ayat atau akhir ayat. Jika pengulangan itu berlaku pada permulaan ayat, hal ini dinamakan sebagai anafora. Jika pada akhir ayat, dipanggil epifora.

Bersuku berwaris
Jauh ada, dekat pun ada
Jika jauh didengar-dengarkan
Jika dekat dipandang-pandangkan

Nisah Haron, Mencari Locus Standi (2004)

Dalam contoh di atas, pengulangan ‘ada’ menggambarkan epifora. Pengulangan ‘jika’ pula menggambarkan anafora.

Pengulangan juga boleh terhasil dalam sesuatu perkataan. Pengulangan bunyi vokal, misalnya dalam perkataan “sesukat”, “secupak”, “tokoh” dan “pokok” dinamakan sebagai asonansi. Dalam puisi Amir Hamzah misalnya, asonansi dapat menghidupkan teks dengan kesan bunyi vokal yang nyata.

Habis kikis
Segala cintaku hilang terbang.

Aliterasi pula terhasil apabila bunyi atau huruf pertama pada beberapa perkataan yang berturutan dituliskan berulang-ulang. Kebanyakan kata ganda menggunakan unsur aliterasi. Sebagai contoh, mandi-manda, desas-desus, sampah-sarap.

Kesan bunyi bukan sahaja dapat menghidupkan teks yang sunyi, malah pembaca akan turut larut dalam pembacaan dan ternanti-nanti dengan bayangan jangkaan atau perasaan tertentu semasa membaca. Namun, penggunaan kesan bunyi ini haruslah dimasukkan dengan penuh kewajaran dan keseimbangan. Janganlah terlalu lewah penggunaannya sampai hilang maksud dan kejelasan makna sebenar kandungan penulisan yang mahu dibawa.

Dengan tamatnya episod kelima ini, maka berakhirlah siaran Secangkir Kopi Jam Sepuluh untuk musim yang ketiga. Insya-Allah, Secangkir Kopi Jam Sepuluh akan menemui penonton pada siri baharu dalam musim keempat sedikit masa lagi. Nantikan ya!

Untuk menonton siaran terbaharu “Sound Effects dalam Penceritaan”, boleh klik di sini. Tuan Puan juga boleh terus ke halaman Secangkir Kopi Jam Sepuluh di Facebook untuk menonton episod-episod terdahulu.


Sastera Pelancongan dalam Musim Wabah

Untuk mendapatkan maklumat terkini, ikuti kami melalui Telegram

Bangi – Pandemik menyaksikan industri pelancongan sebagai sektor yang begitu terkesan dan menerima implikasi yang sangat mendukacitakan. Hotel-hotel di tutup, tempat-tempat tarikan budaya dan khazanah bangsa juga tidak dapat beroperasi akibat wabah yang menimpa sekarang. Justeru, kumpulan penyelidik Universiti Kebangsaan Malaysia (UKM) yang diketuai oleh Profesor Madya Dr. Mawar Safei menjalankan penyelidikan “Pembentukan Model Pelancongan Kesusasteraan di Malaysia”. Penyelidikan ini memerhati cara sastera dapat memainkan peranan penting dalam mempromosikan industri pelancongan di Malaysia, khususnya pada era COVID-19.

Penyelidikan ini dibicarakan dalam webinar Bicara Tokoh Sastera Pelancongan dan Musim Wabah anjuran Kumpulan Penyelidik GGP-2020-022 dengan kerjasama Pusat Kajian Bahasa Kesusasteraan dan Kebudayaan Melayu (BITARA Melayu), Fakulti Sains Sosial dan Kemanusiaan UKM, pada 27 Jun yang lalu.

Menelusuri sejarah pelancongan di seluruh dunia, panel pertama Sasterawan Negara (SN) Datuk Dr. Siti Zainon Ismail mengupas catatan beliau tentang asal usul istilah pelancongan yang dahulunya dikenali sebagai merantau, berkunjung dan ziarah. Aktiviti ini telah pun berlaku sejak zaman kerajaan Melayu terdahulu. Misalnya, Hang Tuah merantau ke Turki, Makkah, Kalingga (India), China dan kepulauan Melayu. Hal ini juga dapat dibuktikan melalui hubungan antarabangsa Kerajaan Melayu Melaka dalam Sulalatus Salatin dengan negara-negara luar.

Justeru, melalui aktiviti perdagangan dan pengembaraan, duta-duta terdahulu menyimpulkan bahawa hubungan pelancongan antara satu negara dengan negara lainnya, seperti China, India dan kepulauan Nusantara telah wujud sejak abad ke-13 dengan menggunakan kapal dagang, bahtera, kapal perang, dan pengangkutan laut yang lain. Secara tidak langsung, pengembaraan dilihat daripada faktor alam dan bumi yang mampu memperkenalkan dan mengangkat lokaliti ke mercu dunia.

Misalnya, pada abad ke-19, kitab ataupun naskhah manuskrip di Tanah Melayu telah dibawa masuk ke Rusia. Lagu Negaraku pada ketika itu dimainkan di Rusia yang bertujuan untuk menarik minat orang Rusia untuk datang ke Tanah Melayu. Di Belanda sekitar tahun 1985, aktiviti baca puisi Indonesia telah diadakan menjelang malam kemerdekaan negara tersebut. Hal ini merupakan usaha yang dilakukan oleh para penuntut di Belanda untuk mempromosikan budaya tanah air mereka di negara luar.

Di Malaysia, beberapa tokoh sastera dan seniman negara turut giat menjalankan aktiviti mempromosi negara. Allahyarham Syed Ahmad Jamal (Tokoh Seni Negara) misalnya, menghidupkan tenunan songket menjadi lukisan-lukisan sehingga mendapat pasaran yang amat baik di luar negara. Simbolisme warisan ini secara tidak langsung mendedahkan keindahan budaya dan khazanah negara ke serata dunia.

Kata Siti Zainon, “Penulis hanya ada pena dan perasaan untuk membantu.” Lantaran itu, sasterawan-sasterawan misalnya sering melengkapkan karya-karya mereka dengan pelbagai usaha untuk membuka mata para pelancong terhadap keindahan setempat. Gunung Ledang misalnya, dipilih oleh Kementerian Pelancongan sekitar tahun 1978 untuk menjalinkan penglibatan golongan artis untuk mempromosikan keindahan lokasinya dengan datang melukis di situ.

Langkah-langkah ini juga dapat diikuti meskipun pada era wabah COVID-19. Kebimbangan, ketakutan dan keresahan dapat diungkapkan melalui karya seni, seperti puisi, lukisan, poster dan poskad, yang bukan sahaja dapat dijadikan sebagai pameran, bahkan dapat menjadi tabung sumbangan kepada mereka yang memerlukan. Kesempatan ini perlu dimanfaatkan demi menjamin kelestarian negara sebagai pusat tumpuan pelancong meskipun secara dalam talian.

Panel kedua Uzaidi Udanis, Presiden Majlis Pelancongan Malaysia pula berpendapat, sastera pelancongan sangat memainkan peranan penting menjana ekonomi pelancongan negara. Tambahan pula pada era wabah ini, sastera penulisan ialah salah satu medium penyebaran yang mampu melonjakkan keyakinan pelawat terhadap negara Malaysia.

Beliau tidak menafikan, impak musim wabah terhadap industri pelancongan menyumbang kepada kerugian yang amat besar. Sebanyak 36 juta rakyat Malaysia yang berkecimpung dalam bidang pelancongan turut mengalami kesan yang amat mendalam. Namun begitu, dengan penulisan latar dan tempat tumpuan tempatan serta penyebarannya dapat membina keinginan untuk melancong. Penghasilan novel Ombak Rindu misalnya, telah berjaya menarik minat pelancong domestik ke Langkawi. Novel Sandokan: The Pirates of Malaysia (1896) karya Emilio Salgari pula telah menyumbang kemasukan pelancong Itali ke Malaysia. Inilah peranan sastera pelancongan yang tidak dapat dinafikan untuk menjana pendapatan industri pelancongan. Impak sastera pelancongan begitu signifikan kerana pelawat dapat mengenali lokaliti tempat melalui pembacaan.

Tambahan pula pada musim wabah, Perintah Sekatan Pergerakan memberikan peluang masa yang banyak untuk rakyat membaca. Hal ini kerana tatkala sempadan dunia ditutup, permintaan terhadap sastera semakin bertambah. Warga dunia dahagakan buku-buku yang seakan-akan memberikan peluang untuk melarikan diri daripada keadaan realiti.

Bagi Uzaidi, terdapat banyak destinasi menarik di Malaysia yang perlu terus-menerus “diceritakan” oleh golongan penulis. Lembah Lenggong yang berada di Hulu Perak misalnya, yang merupakan lokasi aktiviti manusia tertua di Semenanjung Malaysia perlu didokumentasikan.


India Kemuka 10 Karya Sastera Moden kepada Blok Ekonomi dan Keselamatan

Beijing – Apakah yang perlu dibawa oleh pegawai tinggi kerajaan sesebuah negara sekiranya mengunjungi ibu pejabat organisasi penting mengenai persoalan ekonomi dan keselamatan, apatah lagi membabitkan kuasa besar yang bukan sahaja ada kepentingan hubungan diplomatik, bahkan isu yang berisiko mencetuskan konflik?

Sudah tentu pegawai terbabit akan membawa mandat besar daripada kerajaan untuk menjaga kepentingannya dengan menggunakan kebijaksanaan dan kepintaran diplomasi bagi memastikan hubungan antara negara membuahkan hasil dari sudut pulangan ekonomi dan juga keselamatan terus dipelihara.

Ya, Duta India ke China, Vikram Misri, membawa 10 buah karya klasik daripada khazanah kesusasteraan moden negara itu dalam sesi kunjungan rasmi terbaharunya ke ibu pejabat Organisasi Kerjasama Shanghai (SCO) dan bertemu dengan Setiausaha Agung SCO, Jeneral Vladimir Norov.

SCO yang baru menyambut ulang tahun penubuhannya ke-20 pada 15 Jun lalu, ialah organisasi tetap antara kerajaan pada peringkat antarabangsa yang dianggotai oleh India, Kazakhstan, China, Kyrgyz, Pakistan, Russian, Tajikistan, dan Uzbekistan.

Dalam kunjungan rasmi itu, Misri membawa karya tulisan pengarang India dalam pelbagai bahasa.

Karya terjemahan itu merangkumi Arogyaniketan karya Tarashankar Bandyopadhyay dalam bahasa Bengal; Ordained by Fate karya Rajinder Singh Bedi (Urdu); Illu karya Rachakonda Viswanatha Sastry (Telugu); The Last Exit karya Nirmal Verma (Hindi); dan Longing for Sunshine karya Syed Abdul Malik (Assamese).

Selain itu, buku yang dihadiahkan juga ialah Mystery of the Missing Cap and Other Short Stories tulisan Manoj Das dalam bahasa Odia; The Last Flicker tulisan Gurdial Singh (Punjabi); Of Men and Moments tulisan Jayakanthan (Tamil); Parva: A Tale of War, Peace, Love, Death, God and Man tulisan S.L. Bhyrappa (Kannada); dan The Promised Hand tulisan Jhaverchand Meghani (Gujarat).

Kedutaan India di China itu juga bukan sahaja akan mengedarkan karya terjemahan terbabit kepada kedutaan negara anggota SCO, malah kepada negara pemerhati, rakan dialog dan misi lain.

Negara pemerhati SCO ialah Afghanistan, Belarus, Iran dan Mongolia, manakala rakan dialog organisasi terbabit pula ialah Azerbaijan, Armenia, Kemboja, Nepal, Turki, dan Sri Lanka.

Sementara itu, Vikram dalam kunjungan rasmi itu dipetik berkata, 10 adikarya itu diharap dapat memperkukuhkan hubungan kebudayaan antara negara anggota SCO.

“Hari ini, generasi muda negara anggota SCO tidak begitu menyedari ikatan sejarah yang pernah menyatukan negara-negara mereka.

“Kita berharap inisiatif kecil yang menterjemah permata sastera India ini dapat membuka ruang untuk kita menyumbang dan mengukuhkan lagi persefahaman yang penting dalam usaha meningkatkan kerjasama dalam semua bidang antara negara-negara anggota SCO,” katanya seperti dipetik dalam Outlook India.

Dalam pada itu, Norov dalam kenyataan balasnya berkata, buku itu memperlihatkan kekayaan budaya dan kepelbagaian bahasa di India, sekali gus mengukuhkan hubungan antara rakyat negara anggota SCO.

Sebenarnya, usaha penterjemahan dan mengangkat khazanah karya kesusasteraan itu tidak akan menjadi kenyataan sekiranya tidak mendapat sokongan daripada pemimpin sesebuah negara.

Hal ini kerana majlis penyerahan karya itu susulan daripada pengumuman Perdana Menteri India, Narendra Modi pada Sidang Kemuncak Ketua Negara SCO di Bishkek pada tahun 2019.

Dalam sidang kemuncak itu, Modi mengumumkan 10 karya agung sastera India akan diterjemahkan ke dalam bahasa Rusia dan Mandarin, iaitu bahasa rasmi SCO.

Susulan pengumuman itu, Akademi Sahitya atau Akademi Persuratan Kebangsaan India yang bertanggungjawab memelihara dan mempromosi karya sastera dalam 24 bahasa di negara berkenaan, ditugaskan menyelenggarakan projek penterjemahan yang selesai pada hujung tahun lalu.

Usaha yang dilakukan oleh India untuk menyuguhkan karya sasteranya pada pentas antarabangsa walaupun bukan dalam lingkungan sastera, sebaliknya blok ekonomi dan keselamatan, perlu dijadikan teladan oleh negara ini.

Hal ini kerana, usaha memperkukuhkan ekonomi dan mempertahankan keselamatan memerlukan suntikan kebudayaan termasuk sastera kerana usaha ini bergerak atas dasar kefahaman yang bukan sahaja membabitkan antara kerajaan dengan kerajaan, malah sesama rakyat sendiri.

Kefahaman ini tentunya tak akan dapat dibina semata-mata dengan angka ekonomi atau bahasa senjata, sebaliknya memerlukan nilai kemanusiaan dan kebudayaan yang sarat dalam karya kesusasteraan.

Justeru, hubungan sesama negara anggota ASEAN juga wajar diberikan suntikan sebegini yang selama ini hanya dilakukan oleh institusi atau badan bahasa, penerbit dan orang perseorangan, tetapi kurang diberikan perhatian dalam konteks negara.


Potensi Pengajaran dalam Cerita Rakyat

Untuk mendapatkan maklumat terkini, ikuti kami melalui Telegram

Dr. Mohamad Zuber Ismail menulis tentang pentingnya cerita rakyat daripada khazanah lisan sastera tradisional kita didedahkan kepada generasi muda, khususnya para pelajar di sekolah.

Karya sastera Melayu tradisional, khususnya cerita rakyat Melayu lahir sebagai kreativiti simbolik dan pemikiran kritis masyarakat Melayu tradisi. Tradisi lisan telah berjaya membawa transformasi intelektual dan anjakan paradigma dalam kesusasteraan di Alam Melayu. Daripada sastera lisan, cerita rakyat telah berkembang sehingga berjaya didokumentasikan dan seterusnya difilemkan dalam bentuk animasi. Kurikulum Standard Sekolah Menengah, Pusat Perkembangan Kurikulum Kementerian Pelajaran Malaysia (2013), melalui subjek Pendidikan Sivik dan Kewarganegaraan telah memasukkan cerita-cerita rakyat di bawah tema Warisan Kepelbagaian Budaya Melayu sebagai satu langkah alternatif ke arah pengekalan dan penghargaan terhadap warisan budaya dan pemahaman tradisi yang perlu didedahkan kepada generasi muda. Penghayatan nilai-nilai moral dan teladan yang tinggi dalam cerita-cerita rakyat ini merupakan penyumbang pada pembentukan nilai dan jati diri generasi muda yang bertepatan dengan inti pati dan saranan yang terkandung dalam Falsafah Pendidikan Negara.

Sastera rakyat ialah kesusasteraan yang lahir hasil daripada cetusan pemikiran, idea dan imaginasi masyarakat Melayu tradisi. Lazimnya, sastera rakyat merujuk kesusasteraan rakyat dari masa lampau, yang telah diperturun daripada satu generasi kepada genarasi yang lain dan telah menjadi warisan dalam masyarakat. Sastera rakyat merupakan satu bentuk tradisi lisan yang lahir pada zaman pratulisan. Tradisi lisan membawa pengertian yang luas cakupannya, meliputi bahan naratif dan bukan naratif. Sastera rakyat yang berbentuk cerita dikenali sebagai cerita rakyat atau cerita lisan. Sastera rakyat yang berbentuk naratif ini terdiri daripada cerita lipur lara, cerita jenaka, cerita mitos, cerita legenda, cerita teladan, dan cerita binatang.

Tradisi lisan, budaya lisan dan adat lisan ialah pesan atau kesaksian yang disampaikan secara turun-temurun dari satu gerenarsi ke generasi berikutnya. Pesan atau amanat itu disampaikan dalam bentuk ucapan, pidato, nyanyian dan ungkapan yang terdapat dalam bentuk pantun, cerita rakyat, nasihat, balada, lagu, atau peribahasa. Melalui cara ini, suatu masyarakat dapat menyampaikan sejarah lisan dan pengetahuan lain kepada generasi bawahan sebagai penerusnya tanpa melibatkan bahasa tulisan. Contoh cerita rakyat Melayu termasuk Hikayat Sang Kancil, Kisah Si Luncai dengan Labunya, Kisah Si Tanggang, Mat Jenin, Pak Pandir, Pak Belalang, Hikayat Malim Deman, dan Hikayat Awang Sulung Merah Muda.

Karya sastera masyarakat pramoden atau pratulisan yang dicipta, terhasil berdasarkan pengamatan dan sensitiviti tajam pengarang terhadap suasana alam sekitar dan masyarakat pada ketika itu. Keintiman dan kemesraan masyarakat dengan alam flora dan fauna telah berjaya melahirkan sebuah karya sastera yang cukup unik dan bernilai. Pengamatan suasana sekeliling ini diteliti dengan penuh kehalusan dan kebijaksanaan. Penyampai cerita memperlihat kekreatifan pemikiran masyarakat yang disesuaikan dengan realiti budaya dan konvensi masyarakat tradisi. Teknik pengkaryaan dan gaya penceritaan tradisi yang dianggap kuno, lesu dan lapuk ini sebenarnya menuntut ketajaman dan kekereatifan minda dan kecerdasan berbahasa yang lebih mencabar daripada situasi berkarya hari ini. Sebalik ciri-ciri yang ketara kaku, mudah dan stereotaip, tersemat kebijaksanaan dan ketamadunan silam yang sukar untuk ditandingi oleh masyarakat moden hari ini.

Kebanyakan cerita rakyat kita juga kaya dengan dengan unsur humor atau lucu. Cerita-cerita sebegini berfungsi untuk menghiburkan dan mendatangkan kegembiraaan kepada para pendengar. Namun begitu, dalam inti hiburan dan gelak ketawanya, terdapat juga unsur kritikan sosial dan pengajaran. Oleh sebab kehidupan masyarakat tradisional tidak mempunyai media untuk memberikan hiburan kepada masyarakat, cerita sebegini diciptakan dalam bentuk seni sastera untuk menarik perhatian. Masyarakat menghabiskan masa rehat mereka untuk mendengar cerita lisan yang disampaikan oleh tukang cerita. Penat lelah berkerja dan berhempas pulas membanting tulang empat kerat terubat dengan mendengar kehebatan, kecantikan, kesaktian anak-anak raja yang sangat istimewa. Begitu juga dengan cerita jenaka. Unsur-unsur lucu yang ditimbulkan dalam cerita jenaka dengan pelbagai bentuk kelucuan menyampaikan kegembiraan dan gelak tawa keriangan lalu berjaya membuatkan mereka lupa seketika akan kesengsaran dan kesempitan hidup. Dalam penyampaian cerita rakyat, elemen pantun juga diselitkan dan dituturkan dengan tujuan untuk mengusik, khususnya antara teruna dengan dara.

Cerita rakyat juga banyak menyelitkan daya fikir orang Melayu, malah memang jelas sastera rakyat Melayu terpancar pandangan alam Melayunya (Malay worldview). Pandangan alam Melayu ini cukup mementingkan perhubungan baik antara sesama manusia, antara manusia dengan alam tabiinya, dan antara manusia dengan alam ghaibnya atau alam metafiziknya. Sebab itulah dalam sastera rakyat, terpancar segala macam kias ibarat yang mengandungi unsur-unsur pendidikan dan teladan. Kesemua ini membuktikan betapa masyarakat tradisi juga sangat tajam memerhati alam sekeliling dan merenungi pengalaman hidupnya yang penuh falsafah. Daripada cerita-cerita inilah tersemai nilai pengajaran sebagai panduan untuk menelusuri arus kehidupan.

Sastera rakyat sentiasa berkembang dan relevan sepanjang zaman, bak kata pepatah “Tak lekang dek panas, tak lapuk dek hujan”. Inti pati dalam kandungan karya sastera rakyat ini amat sesuai untuk diteladani, diikuti dan dihayati. Sastera lama terus-menerus membawa satu anjakan paradigma dan transformasi dari segi etos, akal jernih dan khazanah ilmu orang-orang tua dahulu. Sastera lama sentiasa komited untuk membudayakan dan mentamadunkan manusia dan membuktikan bahawa sastera lama tidak pernah tersisih dan terpinggir daripada dunia moden. Sastera rakyat merupakan manifestasi lambang keikhlasan dan keluhuran akal budi warisan khazanah ilmu masyarakat tradisi yang utuh terpahat dalam dunia kesusasteraan tanah air.

Sastera rakyat yang terdapat dalam masyarakat Melayu dipercayai juga wujud dalam masyarakat lain di dunia. Sastera rakyat membawa mesej yang boleh diterima oleh masyarakat sejagat. Terdapat banyak persamaan dari segi segi corak dan isi cerita sastera rakyat Melayu dengan corak dan isi cerita rakyat yang dimiliki oleh masyarakat lain di dunia. Jika diimbas sejarah sastera lisan secara lebih global, sastera lisan juga berlaku dalam masyarakat luar negara, seperti Amerika Syarikat, United Kingdom, Perancis, Belanda, Rusia, New Zealand, Australia, Afrika, dan India. Cerita-cerita rakyat ini telah berjaya menjadi cerita yang popular pada kurun ke-18. Sebagai contoh, cerita tentang kepahlawanan Robin Hood di England dan Hercules di Greece.

Ternyata kisah sastera rakyat telah membawa satu fenomena dalam dunia perfileman masa kini apabila cerita-cerita tersebut diubah suai mengikut kesesuaian zaman. Hasil gabungan idea dan kreativiti karyawan filem telah berjaya diadaptasi ke layar perak. Lantaran itu, pada masa kini, cerita rakyat ini telah dikenali di seluruh seluruh dunia dan kesinambungan daripada situasi tersebut terhasil filem-filem yang memaparkan kisah-kisah hebat tentang hero yang gagah perkasa, pintar, bijaksana dan memiliki kemahiran luar biasa serta kesaktian. Di Rusia, cerita-cerita seperti Tarzan, dewa-dewi di kayangan, ahli-ahli sihir dan sebagainya telah melahirkan pelbagai versi cerita yang kemudian tersebar ke negara-negara lain. Cerita-cerita tersebut telah meninggalkan kesan yang ketara dan amat mendalam terhadap penceritaan cerita. Demikian halnya sastera rakyat di Malaysia yang telah berjaya difilemkan, seperti Puteri Guung Ledang (2004) yang telah mengangkat martabat negara dalam industri perfileman antarabangasa. Karya sastera bercorak naratif ini telah menjadi tumpuan dan perhatian masyarakat dunia apabila berjaya memperlihat keunikan seni budaya dan keunikan bahasa masyarakat Melayu tradisi.

Kesimpulannya, tradisi lisan merupakan khazanah warisan budaya bangsa yang tidak ternilai harganya. Walaupun sastera rakyat hanya secebis daripada ini warisan itu, namun peranan dan sumbangannya amat penting demi membina dan membentuk budi fikir dan rasa kolektif masyarakatnya untuk sepanjang zaman. Peranannya bukan sahaja sebagai sumber hiburan tetapi juga sebagai wahana pendidikan, sumber ilmu rujukan, gambaran sejarah budaya bangsa, dan lambang kecendekiawan pemikiran masyarakat tradisinya. Justeru, warisan ini perlu dipertahankan, diperelokkan dan terus-menerus didokumentasikan dalam pelbagai versi untuk tatapan generasi seterusnya. Kita harus melihat tradisi lisan bukan lagi sebagai suatu produk yang tidak menyumbangkan apa-apa pulangan dalam bentuk ekonomi tetapi perlu diolah melalui daya kreativiti untuk menjana nilai komersial dalam pembangunan dan permintaan dunia moden hari ini. Kesusasteraan sememangnya harus dilihat lebih jauh daripada hanya sebuah subjek bagi satu disiplin ilmu, kerana kesusasteraan sebenarnya memberikan sumber ilmu dan penghayatan halus tentang cara kita menilai dan menempatkan diri kita di dunia sekarang. Oleh sebab itu, kedudukan sastera rakyat perlu dimartabatkan dan diperkasakan dalam arus pembangunan ekonomi dan sosiobudaya masyarakat Malaysia.

Mohamad Zuber Ismail (PhD) telah berkecimpung dalam dunia pendidikan selama lebih kurang 20 tahun. Kini bertugas sebagai Pensyarah Kanan di Jabatan Bahasa Melayu untuk Komunikasi Antarabangsa, Kulliyyah Bahasa dan Pengurusan, Universiti Islam Antarabangsa Malaysia (UIAM), Kampus Pagoh, Johor. Pernah dipinjamkan oleh Bahagian Pemasaran Pendidikan Antarabangsa, Kementerian Pengajian Tinggi Malaysia ke Uzbekistan State World of Languages University selama dua tahun untuk program pembelajaran Bahasa Melayu untuk pelajar asing. Pernah menjadi Felow Akademik di Jabatan Bahasa Melayu-Indonesia, Johann Wolfgang Goethe University of Frankfurt, Jerman dan Profesor Pelawat di Universitas Brawijaya, Jawa Timur, Indonesia. Beliau turut melibatkan diri dalam pembentangan kertas kerja di dalam dan luar negara yang berfokuskan dalam pengaplikasian teori-teori kritikan sastera serta aktif dalam usaha menjalinkan kerjasama dua hala dengan negara Korea dan Jepun untuk penganjuran program intensif Bahasa Melayu untuk pelajar asing.


Perbahasan Panjang tentang Takrif Puisi

Apakah itu puisi? Soalan itu ringkas dan mungkin remeh tetapi menyeret perdebatan yang berpanjangan. Di media sosial Twitter, persoalan berkenaan dibicarakan secara terbuka oleh kumpulan Tukang Puisi dan penerbit Kata-Pilar menerusi sesi Mengopi Puisi (Episod 2) “Puisi Itu Apa?” pada 3 Julai 2021 (Sabtu) jam 9.15 malam.

Dikendalikan oleh penyair Za’im Yusoff dan Fahd Razy, perbincangan secara dalam talian ini menampilkan empat orang panel, iaitu Shafiq Said, Dr. Adibah Abdullah, Alif Awan dan Nana.

Perbincangan ternyata menarik berdasarkan pandangan tidak sekata antara semua panel. Masing-masing membawa hujah sendiri yang menjadi indikator. Persoalan paling mudah seperti “apa itu puisi” nampaknya akan terus berlangsung.

Bagi Adibah, secara jelas prosa dan puisi itu berbeza namun beliau berpandangan mengapakah puisi itu perlu didefinisikan kerana akhirnya ia akan melarikan kita daripada tugas sebenar, iaitu menulis dan membaca.

Adibah yang mengakui berpegang pada definisi tradisi puisi berkata, puisi itu sukar untuk dijelaskan tetapi mudah dimengerti bagi mereka yang memahaminya. “Ia ibarat kita jatuh cinta kepada seseorang. Apakah kita jatuh cinta pada sifatnya? Kita tidak tahu, tapi kita tahu kita jatuh cinta. Begitu jugalah dengan puisi. Kadang-kadang kita melihat satu-satu karya dan kita tahu itulah puisi. Mungkin kerana puisi menyentuh aras bawah sedar kita, menyentuh rasa dan kita tahu kerana ia satu kesedaran kolektif yang tidak ada pun dalam panduan menulis puisi, tapi kita tahu itulah puisi,” katanya.

Tegas Adibah, puisi bebas tanpa perlu dikepung dengan definisi tetapi tidak bermakna semua tulisan pun boleh didefinisikan sebagai puisi.

Pandangan Adibah itu berlawanan dengan Nana yang mengakui dia suka memberontak kerana menurutnya, definisi puisi itu sebenarnya sebagai “panduan” dan “panduan” itu memang dibuat untuk dilawan.

“Saya bukan datang dari background sastera, saya belajar sendiri. Misi saya bertanya apa itu puisi dan bila saya jumpa saya akan langgar parameter sedia ada. Nak memberontak lagi. Saya bermain dengan spoken word, buat multimedia, animasi, games … Saya rasa seronok untuk memberontak kerana penulisan puisi merupakan ruang untuk diterokai. Definisi puisi itu sendiri memberikan ruang untuk penulis bermain-main dan bukan semua pemberontakan itu jenis marah-marah,” katanya.

Namun pandangan Nana disanggah oleh Syafiq yang melihat puisi masih perlu mempunyai definisi. Katanya, walaupun sebelum ini dia secara peribadi pernah ditanyakan mengapa persoalan “apa itu puisi” perlu ditanyakan namun katanya, pertanyaan sebegitu masih sangat penting dalam usaha mengenal puisi.

“Tahun lepas, saya ada bertanya apa itu puisi tetapi dapat feedback yang negatif, sudah tahun 2020 saya masih tanya akan hal ini. Saya tetap tulis saja (puisi). Tapi bagi saya, puisi ialah ungkapan atau susunan kata-kata yang memberikan pengalaman untuk menjadi manusia. Sama ada pengalaman itu gembira atau sedih atau kadang-kadang merasai pengalaman rohani.

“Justeru, ia harus ada penanda aras. Tanpanya kita tidak boleh nak kritik dan memberikan nilai pada puisi itu,” katanya.

Tegas Syafiq, beliau percaya, penulis puisi perlu diletakkan di bawah satu pertanggungjawaban.

“Kita mesti ada satu peraturan. Pandangan penulis yang kata kalau ada batas, kita kena langgar batas itu mungkin rule dia, sebab tak semestinya apabila ada batas kita kena dan mesti langgar,” katanya.


Melestarikan Bahasa Suku Kaum Dusun Malapi

Untuk mendapatkan maklumat terkini, ikuti kami melalui Telegram

Papar, Sabah – Suku kaum Dusun Malapi merupakan antara suku kaum yang hampir pupus di Sabah. Sehubungan dengan itu, Unit Pembinaan Bahasa dan Sastera, Dewan Bahasa dan Pustaka Cawangan Sabah (DBPCS) telah melaksanakan program Pelestarian Bahasa Sukuan Sabah: Dusun Malapi, hasil tajaan Kerajaan Negeri Sabah di Hidden Paradise Resort, Papar yang berlangsung pada 12 hingga 16 Oktober 2022.

Antara objektif pelaksanaan program tersebut termasuklah untuk memperkaya kosa kata bahasa sukuan Sabah, mendokumentasikan hasil penyelidikan tentang budaya dan bahasa Dusun Malapi, mengekalkan jumlah bahasa etnik di Sabah, dan melahirkan warga DBP yang berketerampilan dalam penyelidikan bahasa melalui bimbingan fasilitator atau rakan penyelidik.

Program yang berlangsung selama tiga hari yang diketuai oleh Puan Julianah Kuli, selaku Pegawai Projek melibatkan para peserta yang terdiri daripada tiga orang fasilitator daripada Institut Pendidikan Guru Kampus Gaya, tujuh orang staf DBPCS, seorang pembantu penyelidik dan 12 orang informan daripada subetnik Dusun Malapi.

Semasa sesi santai petang program Pelestarian Bahasa Sukuan Sabah: Dusun Malapi bersama-sama Pengarah DBPCS, Puan Aminah Awang Basar dalam ucapannya menyatakan penghargaan dan rasa terima kasihnya kepada masyarakat Dusun Malapi atas kerjasama yang sangat baik dalam merealisasikan objektif program tersebut.

Yang turut hadir dalam program ini ialah Encik Justin Sumpongol (mantan Ketua Anak Negeri Daerah Papar), Puan Jennitah Nordin (Timbalan Pengarah II,  DBPCS) dan Puan Mokilim Buhakut (wakil Hidden Paradise Resort).

Susulan daripada kajian lapangan ini, sesi pemurnian bahan kajian akan diadakan pada bulan Disember dan penulisan hasil kajian akan bermula pada bulan Januari 2023 hingga Disember 2023.


Drama Adaptasi Ayahanda Meruntun Jiwa dan Penuh Konflik Keluarga

Drama bersiri Ayahanda akan menemui peminat drama Melayu bermula pada 10 Julai 2021 dalam slot Lestary TV3, yang bersiaran setiap hari Rabu hingga Jumaat, pukul 9.00 malam. Drama arahan Dato’ Ahmad Tamimi Siregar ini diterajui oleh Jalil Hamid yang memegang watak ayah bernama Haji Abdullah. Nama pelakon hebat yang turut beraksi dalam drama penuh emosi meruntun kalbu ini ialah Fauziah Dato’ Ahmad Daud yang memegang watak ibu bernama Noriah. Drama bertemakan keluarga dan kasih sayang ini turut dijayakan oleh pelakon popular seperti Fikry Ibrahim sebagai Aziz, Noorkhiriah sebagai Halimah, Shahz Jaszle sebagai Ramli, Hairi Safwan sebagai Ahmad, Sherry Ibrahim sebagai Aishah, dan Mimi Ernida sebagai Rahayu. Penggambaran drama 13 episod ini bermula pada bulan Mei 2021, yang mengambil lokasi di beberapa kampung di Kedah dan Perlis.

Drama bersiri ini diadaptasi daripada novel Ayahanda karya penerima S.E.A. Write Award tahun 1988, Azizi Haji Abdullah. Novel ini memaparkan kisah keluarga yang berlatarkan kampung di utara tanah air pada tahun 1980-an. Penceritaan Ayahanda disorot oleh Azizi melalui kaca mata seorang anak lelaki yang beradu keegoaan dengan seorang bapa yang hayatnya berusia 97 tahun. Melihat pada plot yang meruntun jiwa dan konflik keluarga yang sarat dengan pengajaran, syarikat penerbit Zeel Production Sdn. Bhd. telah melamar novel Ayahanda terbitan Dewan Bahasa dan Pustaka (DBP) untuk diadaptasikan dalam bentuk drama bersiri.

Plot cerita adaptasi ini dikisahkan melalui dua sudut pandang. Sudut pandang pertama memaparkan sikap seorang ayah berdasarkan tanggapan dan pandangan anak bongsunya yang begitu sukar untuk memahami apa-apa yang ada dalam hati degil ayahnya. Kedegilan seorang ayah yang tidak boleh ditegur dan tidak boleh menerima nasihat anak-anak. Disebabkan kedegilan itu, si ayah sentiasa berburuk sangka, berdendam dan mudah berasa marah. Dalam masa yang sama, timbul juga rasa bersalah dalam hati si ayah yang sebenarnya berkonflik dengan perasaannya sendiri.

Dari sudut pandang si ayah pula, dia sanggup berkorban apa-apa sahaja demi keluarga dan anak-anaknya. Susuk yang bernama ayah, sama ada dalam novel dan drama, digambarkan melalui watak lelaki tua yang sebenarnya kaya dengan kasih sayang. Walaupun sikapnya degil dan hatinya diselubungi rasa duka, dia tidak pernah berhenti berdoa agar Allah memberkati mereka sekeluarga. Dia juga jenis ayah yang tidak pandai menunjukkan rasa dengan luahan kata-kata. Isi hatinya hanya ditunjukkan melalui perbuatan dengan harapan anak-anaknya memahami dirinya. Hakikatnya, perasaan seorang ayah itu sukar difahami sekalipun digali sedalamnya oleh anak-anak sendiri. Walaupun anak lelaki dalam Ayahanda cuba untuk memahami perkara sebenar dalam hati seorang lelaki tua, namun semakin dia cuba memahaminya, fikirannya sendiri menjadi semakin rumit. Konflik inilah yang menjadi kekuatan novel dan adaptasi drama ini.

Waris penulis novel Ayahanda, Anita, anak bongsu Aziz Haji Abdullah, semasa ditemu bual oleh pihak DBP menyatakan, cerita tentang ayah yang terdapat dalam novel Ayahanda sebenarnya ialah kisah ayah Azizi sendiri. Menurut Anita, “Azizi mengolah kisah ayahnya sendiri dan bagaimana mereka sebagai anak-anak yang kerap membangkang apa-apa yang ayah mereka lakukan semasa hayatnya.” Tambah Anita, konflik dalam Ayahanda ialah realiti yang berlaku dalam sesebuah keluarga, termasuk keluarga Azizi, yang menunjukkan setiap yang bergelar ayah itu memang ada sikap dan egonya sendiri, sama ada disenangi atau tidak disukai oleh anak-anaknya.

Sememangnya, Ayahanda sebuah karya yang sarat dengan tema kekeluargaan dan juga elemen agama Islam yang menjadi tunjang penceritaan. Kisahnya digarap dengan penuh penghayatan sehingga pembaca dapat merasai emosi setiap watak. Setelah diadaptasi dalam bentuk drama, sudah pasti penonton tidak dapat mengelak untuk berasa simpati dengan perjuangan ayah yang walaupun sudah di hujung usia tetapi masih mengekalkan tugasnya sebagai seorang imam tua dan menghargai ilmu agama. Barisan pelakon yang mantap dalam drama Ayahanda sudah tentu memberikan nyawa kepada watak-watak yang selama ini hanya dibaca dalam novel yang diterbitkan oleh DBP pada tahun 2016. Boleh dikatakan, naskhah Ayahanda membawa misi sosial yang amat disarankan untuk dibaca dan ditonton oleh insan yang bergelar anak.

Ayahanda akan bersiaran bermula 10 Julai 2021 dalam slot Lestary TV3 pada setiap hari Rabu hingga Jumaat, pukul 9.00 malam.


Book Tube: Alternatif Baharu Mengenal Buku

“Apabila karya tidak diperkatakan, maka ia akan mati ditelan zaman.” Demikian kata-kata yang dipetik oleh salah seorang panel melalui pesanan gurunya dalam Diskusi Ilmu “Resensi Buku Melalui Video: Alternatif Baharu Mengenal Buku” dari Studio Siaran Langsung Media Sosial DBP pada 5 Julai jam 10.00 pagi.

Diskusi yang dikendalikan oleh Puan Baiduri Mohamed Rosli sebagai moderatornya telah memancing perbincangan hangat antara dua panel, Encik Hafiz Latiff dan Encik Nazlie Amri Abdul Rahim. Usaha memperkenalkan sesebuah karya melalui video ialah alternatif terpantas yang dapat dilakukan pada masa kini. Tidak mungkin dapat mengenali sesebuah karya dalam ribuan karya jika tiada siapa yang memperkatakanya.

Kemunculan golongan muda seperti Hafiz Latiff dan Aman Wan misalnya, dalam memperkenalkan Book Tube Malaysia telah berjaya menarik seramai 62 orang ahli untuk mengulas dan melontarkan kritikan membina terhadap sesebuah karya atau buku yang dibaca. Usaha ini dilihat sebagai satu persaingan positif, kerana keupayaan seseorang yang berani bercakap di hadapan kamera merupakan satu cabaran yang dapat memberikan manfaat kepada khalayak penonton dan peminat buku khususnya.

Hafiz Latiff menambah, “Jika karya atau buku tidak diulas dalam media sosial, ia akan dilupakan atau tidak diperkatakan (tiada publisiti). Adalah penting mengulas dalam bentuk video YouTube dan pelantar video yang lain agar masyarakat umum dapat menghayati sesuatu karya.

“Jumlah karya buku dan pelbagai karya amat banyak sehingga ribuan atau jutaan dalam dunia ini. Oleh itu, amat penting publisiti, promosi, ulasan, kritikan dan analisis dibuat dalam platform yang pantas dilihat, yakni media sosial seperti YouTube khususnya.”

Nazlie Amri pula menjelaskan, komuniti Book Surgeon yang mengadakan “pembedahan buku” mula bergerak dari platform komuniti di facebook pada 18 Ogos 2018, ke platform YouTube dengan memuatkan aktiviti seperti ulasan buku, kritikan, analisis dan bedah karya.

“Setiap penulis membawa pelbagai ideologi, justeru penting kepada pembaca bukan sekadar membaca, tetapi mampu berfikiran kritis terhadap sesuatu karya yang dibacanya,” ujar Nazlie Amri.

Hafiz Latiff dan Nazlie Amri sama-sama berkongsi panduan untuk menghasilkan video resensi atau ulasan buku di YouTube. Antaranya termasuk (1) pembaca terlebih dahulu perlulah membaca sesuatu buku yang hendak diulas, (2) mengulas dengan cara tersendiri tanpa meniru-niru orang lain (menjadi diri sendiri), (3) video yang singkat berdurasi 1.00–2.00 minit supaya penonton tidak jemu, (4) kritikan tidak mengaibkan peribadi seseorang meskipun tidak bersetuju dengan apa-apa yang ditulisnya, dan (5) pelbagai tip juga boleh dikongsi sebelum video tersebut disunting dan dimuat naik ke YouTube.

Perkara pertama yang perlu dilaksanakan untuk memahami sasaran di media sosial bagi persembahan video atau karya, si pengulas hendaklah memilih nama penyampai atau kumpulan yang menarik perhatian. Contohnya, nama Hafiz Latiff dijenamakan sebagai “Bang Fizz”, yang bertujuan untuk menarik perhatian penonton dan dianggap mesra serta punya identiti yang tersendiri.

Terdapat beberapa penonton yang turut bertanya kepada panel tentang penggunaan platform media sosial untuk mengulas buku secara langsung, seperti Instagram dan Twitter. Bagi Hafiz dan Nazlie, ulasan buku secara langsung di platform seperti Facebook (FB Live), Instagram atau Twitter masih digalakkan namun bagi pengulas amatur, akan timbul masalah jika ada soalan yang tidak dapat dijawab secara spontan dan memerlukan kepakaran ilmu. Platform-platform ini juga mempunyai para pengikut tegarnya masing-masing. Hal ini berbeza dengan YouTube, suatu platform media rakaman yang boleh ditonton oleh semua orang seperti siaran televisyen dalam talian.


Dunia Penglipur Lara Menerusi Pemahaman RL:KDHT

Untuk mendapatkan maklumat terkini, ikuti kami melalui Telegram

Serdang – Penglipur lara merupakan sebahagian daripada warisan sastera silam. Walaupun mungkin jumlahnya makin berkurang hari ini, tetapi kajian mengenainya tetap berterusan. Satu daripada kajian yang dibuat mengenai penglipur lara ialah model binaan RL:KDHT oleh Prof. Madya Dr. Roslina Abu Bakar dari Universiti Putra Malaysia (UPM).

Dalam acara Cakna Sastera 1.0: Semanis Bicara Bersama “Berbicara tentang Model RL:KDHT” pada 6 Julai jam 2.00 petang di laman sosial UPM Alumni, Roslina berkata model itu secara umumnya mengkaji mengenai komunikasi antara penglipur lara dengan audiensnya.

“Model RLina: Komunikasi Dua Hala Terancang atau KDHT ini ialah teori komunikasi yang dibina untuk membaca karya sastera. Model ini menampilkan komunikasi dua hala antara penglipur lara dengan khalayaknya secara bersama, iaitu mereka secara serentak bertindak sebagai sumber dan penerima,” katanya.

Tambahnya, penglipur lara mempunyai keunikan tersendiri dan keunikan itu dapat dikupas menerusi model binaan RL:KDHT yang memperincikan bagaimana proses tukar menukar data, fakta dan idea, di samping membina pelbagai fungsi komunikasi dan sastera rakyat itu sendiri.

Mengikut model ini, komunikasi antara penglipur lara dan audiens berbentuk transaksional, iaitu pengirim juga ialah penerima dan proses yang saling bergantungan.

“Penglipur lara dilihat sebagai sumber kerana kedudukanya sebagai communicator yang bercerita atau menyampaikan mesej kepada audiens. Sepanjang persembahan, penglipur lara menjadikan komunikasi dua hala itu berkesan kerana elemen interpersonal merangkumi pengetahuan, pengalaman, kemahiran, kreativiti, dan kecerdasan ketika persembahan,” katanya.

Tambah Roslina, berdasarkan RL:KDHT, komunikasi tidak wujud secara terpencil, sebaliknya proses ini juga berhubung dengan aspek lain dalam kehidupan. Dalam konteks kebudayaan, komunikasi dan interaksi tidak akan mampu wujud tanpa masyarakat, dan masyarakat pun tidak akan wujud tanpa individu.

“Penglipur lara menyampaikan mesej mengikut keupayaan pengetahuannya dan ia selari dengan prinsip komunikasi tertentu yang digariskan dalam Islam. Justeru, penglipur lara ini berada dalam kelompok Melayu Islam, maka komunikasi atau mesej yang disampaikan adalah seputar hal itu,” katanya.

Hal ini dari satu segi menjelaskan komunikasi itu tidak akan tercapai jika sumber dan penerimanya datang daripada latar budaya yang berbeza.

Program bicara ilmiah ini boleh ditonton di sini.


Kesedaran “Kebangsaan” Awal di Pulau Pinang

Kolumins S.M. Zakir mengembalikan semangat “kebangsaan” Jawi Peranakan Pulau Pinang yang kosmopolitan, menemui hikmahnya dan alamat waspada untuk masa depan.

Pada suatu acara Bicara Buku di Dewan Bahasa dan Pustaka sebelum adanya lagi pandemik COVID-19, saya membicarakan buku Aci Patmabi karya Azmi Iskandar Merican. Novel ini menarik bagi saya kerana menceritakan kisah orang-orang Melayu di Pulau Pinang yang lebih dikenali sebagai Jawi Peranakan yang kaya raya dan menguasai hartanah menjadi papa kedana apabila harta diwariskan kepada anak-anak yang gemar berfoya-foya. Wan Nor Azriq yang turut ada dalam majlis wacana itu mengemukakan hal yang sama pernah ditulis oleh Ahmad Rashid Talu dalam novelnya Perangkap Hitam. Novel ini ada dalam simpanan saya dan pernah saya baca dahulunya. Saya meneliti kembali Perangkap Hitam dan membenarkan hal yang dikatakan oleh Wan Nor Azriq.

Dalam Aci Patmabi, wanita menjadi protagonis yang berjuang untuk menyelamatkan anak bangsa daripada tergadai. Sementelahan dalam Perangkap Hitam, Sofiah menjadi antagonis yang merosakkan anak bangsa sehingga menggadaikan segala harta benda. Kedua-dua wanita ini mempunyai latar yang berbeza. Aci Patmabi keturunan hartawan yang membesar dan terdidik dalam budaya elit. Sementara Sofiah, gadis kampung yang datang mengikuti suaminya ke Pulau Pinang mencari kehidupan yang baik tetapi terjerumus ke dalam kolong kemiskinan. Aci Patmabi berkahwin dengan Pakwan anak Mamak Seeni Rawther saudagar berlian. Aci Patmabi sendiri anak Mamak Maidin, saudagar yang memiliki rumah besar di kawasan elit Jalan Hatin.

Sofiah meminta cerai daripada suaminya Umar yang miskin dan membawa anaknya untuk pulang ke Kuala Muda di Kedah. Ketika menaiki kereta hendak pulang, Sofiah bertemu dengan Mak Su dan Ramlah. Mak Su terkenal di Pulau Pinang menyimpan janda-janda cantik untuk tujuan menggoda lelaki kaya dan mengikis harta mereka. Itulah sumber kehidupan Mak Su dan perempuan-perempuan belaannya. Mak Su ialah ibu ayam kelas tinggi. Bermulalah kehidupan Sofiah sebagai “Perangkap Hitam” atau perempuan penggoda yang mengikis harta orang-orang kaya. Sofiah mendapat rumah di Patani Road daripada mangsa pertamanya, iaitu Abdul Rahman anak hartawan yang mendapat harta pusaka dan suka berfoya-foya. Setelah Abdul Rahman mati oleh kemalangan, Sofiah menjadikan rumah itu sebagai pusatnya memerangkap lelaki-lelaki kaya yang lupa daratan di Pulau Pinang.

Sofiah boleh dikatakan adalah sewatak dengan Chah Lenggok, perempuan joget yang menggoda Pakwan suami Aci Patmabi sehingga Pakwan jatuh bankrap, bercerai dan menjadi dungu. Lelaki-lelaki yang digoda oleh Sofiah juga adalah sama wataknya dengan Pakwan; kaya menerima pusaka, suka berfoya-foya menghabiskan harta, dan akhirnya menjadi lembu di kaki perempuan. Hairannya, lembu di kaki perempuan penggoda yang jahat, tetapi menjadi bengis dan berkira dengan isteri sendiri yang baik bahkan cantik. Jika Aci Patmabi muncul sebagai pejuang yang ingin menghapuskan parasit perosak bangsa, dalam Perangkap Hitam Said pula menjadi pejuang untuk menghapuskan perempuan parasit yang menjahanamkan hidup anak bangsa. Bezanya, Said menang dan berjaya, tetapi Aci Patmabi tewas dan jatuh miskin.

Kedua-dua buah novel ini dapat dilihat sebagai pencetus kesedaran kebangsaan yang awal. Perangkap Hitam diterbitkan pada tahun 1935, sementara Aci Patmabi diterbitkan pada tahun 2012. Namun kedua-dua novel ini mengangkat latar Pulau Pinang pada zaman pemerintahan Mahkota Inggeris pada awal abad ke-20. Aci Patmabi jelas membawa masuk peranan Syed Sheikh Al-Hadi dalam memberikan inspirasi kepada semangat kesedaran. Aci Patmabi digambarkan sebagai wanita yang membaca tulisan Syed Sheikh Al-Hadi dan mendapat inspirasi daripadanya. Hal itu mungkin kerana penulisnya Azmi Merican lahir pada zaman selepas itu dan cuba mendapatkan realisme semangat kesedaran zaman itu. Sementara Ahmad Rashid Talu pula hidup pada zaman tersebut dan lebih bertindak sebagai pencetus semangat kesedaran itu sendiri.

Pulau Pinang di bawah pemerintahan Mahkota Inggeris dikenali sebagai Negeri Selat mempunyai masyarakat majmuk yang unik. Antara masyarakat yang berpengaruh ketika itu ialah golongan Jawi Pekan atau Jawi Peranakan. Mereka merupakan masyarakat kacukan golongan pedagang dari India tengah dan utara yang berkahwin dengan masyarakat Melayu. Mereka bertutur bahasa Melayu dan banyak mengikuti resam Melayu yang bercampur dengan resam dari India. Berbeza dengan Tamil Muslim atau mamak yang datang dari Kadayanallur dan Tenkasi dari selatan India yang bertutur bahasa Tamil dan merupakan golongan bawahan. Jawi Pekan merupakan masyarakat elit, terpelajar dan kaya raya, di samping berpengaruh. Selain itu, terdapat masyarakat atasan Eropah, juga kelas menengah seperti Armeni, Yahudi dan sebagainya. Di samping itu, terdapat masyarakat Cina, India-Hindu, Serani serta Melayu dari tanah semenanjung dan Nusantara.

Masyarakat Jawi Pekan di Pulau Pinang memulakan akhbar dan menjadi penulis serta pemikirnya. Mereka terdedah dengan setiap perkembangan yang berlaku di dunia Islam dan menuangkannya dalam penulisan. Lantaran itu, kesedaran awal tentang semangat kebangsaan boleh dikatakan lahir secara tidak langsung daripada penulisan mereka. Walaupun istilah “kebangsaan” itu masih kabur, malah mungkin tidak wujud secara politikalnya, tetapi kesedaran untuk mempertahankan bangsa “Melayu moden” yang berkembang juzuknya dalam dunia moden telah muncul dengan begitu bersemangat dan bertenaga – secara intelektualnya. Novel Perangkap Hitam di tangan Ahmad Rashid Talu memperlihat kesedaran semangat kebangsaan, dapat dilihat daripada kata-kata Said yang ingin menyelamatkan “bangsa Melayu” ini daripada kehancuran moral.

Hal ini juga ditemui dalam semangat Aci Patmabi, mewakili watak zaman kehancuran bangsa Melayu moden yang hilang satu persatu harta benda mereka oleh kelihaian anak-anak pewaris harta yang hidup berfoya-foya dan bergelumang dengan maksiat. Apa yang menarik, kesedaran semangat kebangsaan ini ditumpukan sepenuhnya kepada kesalahan bangsa Melayu sendiri, tanpa menyalahkan bangsa lain atau mengambil sikap permusuhan dengan bangsa lain. Hal ini memperlihat kematangan dan kecerdikan kesedaran semangat kebangsaan yang muncul di Pulau Pinang. Dalam kedua-dua novel, lebih-lebih lagi Perangkap Hitam, tiada kaum lain yang dijadikan antogonis sepertimana sebahagian novel-novel awal di tangan penulis Tanah Semenanjung yang gemar meletakkan bangsa lain sebagai antagonis dan perampas hak orang Melayu.

Perbezaan ini berlaku kerana latar kosmopolitan di Pulau Pinang sejak dahulu lagi menyaksikan pergaulan setiap bangsa atau kaum atas dasar sama-sama mencari penghidupan di tanah “Mahkota Inggeris”. Kepelbagaian kaum di Pulau Pinang hidup atas dasar saling memerlukan. Keadaan ini terbawa-bawa kepada sikap kaum intelektual di Pulau Pinang yang melihat kesedaran kebangsaan dalam spektrum yang berbeza. Dalam novel Perangkap Hitam, jelas sekali spektrum kesedaran semangat kebangsaan ini tidak meletakkan kaum lain sebagai watak antagonis kepada kaum Melayu, sebaliknya watak-watak umum yang mempunyai peranan yang jernih. Antagonis kepada bangsa Melayu ialah sikap bangsa Melayu itu sendiri yang hidup melanggar syarak agama dan memusnahkan diri sendiri.

Spektrum kesedaran semangat kebangsaan yang matang di tangan penulis-penulis awal Pulau Pinang mungkin perlu dilihat untuk menjadi spektrum baharu kesedaran kebangsaan hari ini – memandangkan pemimpin dan ahli politik Melayu sejak berdekad-dekad menunggang sentimen semangat kebangsaan mengatagoniskan kaum lain bagi menghalalkan perbuatan mereka menyelewengkan dan meranggah rasuah sehingga menghancurkan bangsa Melayu. Seperti yang digambarkan oleh Ahmad Rashid Talu dan Aziz Iskandar Merican – yang menjahanamkan bangsa Melayu ini ialah orang Melayu sendiri – tiada sesekali bangsa lain.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


Krisis Anak Muda Usia 20-an Perlukan Perbincangan

Untuk mendapatkan maklumat terkini, ikuti kami melalui Telegram

Malam Khamis, 8 Julai diisi dengan program bual santai dan perkongsian cerita Curhat JIWA “Malam ini Kita Cerita tentang Quarter-Life Crisis”. Program bicara ini dibawa oleh JIWA pada pukul 9.30 malam di Twitter Spaces @WehNakBacaApaNi dan @inibukujiwa. Curhat JIWA kali ini dihoskan oleh Duta Buku JIWA, Iman Danial Hakim dan Pengarah Jiwa, Mohd Hafizul Faiz.

Perbincangan tentang krisis “suku” usia (quarter-life crisis) yang melanda generasi muda kini menjadi lebih getir dengan episod panjang pandemik dan keadaan berkurung. Selaluanya, krisis ini mula timbul dalam kalangan usia 20-an sehingga awal 30-an dalam kalangan anak-anak muda. Fenomena krisis ini mula dilaporkan seawal tahun 2004 apabila didapati terdapat anak muda pasca Alaf 21 selepas keluar dari institusi pengajian tinggi, sudah mula berasa tekanan realiti hidup era hiper materialisme dan persaingan sengit dalam dunia pasaran kerja. Hal ini membuka laluan kepada enam pendengar yang berani berkongsi luahan hati, ilmu dan tip kehidupan.

Mereka berkongsi tentang cabaran menjadi anak yang baik apabila berhadapan dengan jurang generasi yang besar dengan ibu bapa, tekanan sosial, persoalan identiti diri, hala tuju kehidupan, memulakan dan bertukar kerjaya dalam era pandemik, memilih kerjaya yang menghidupkan jiwa, pengembaraan spiritual, dan kepentingan kesihatan mental.

Sesi ini dibicarakan supaya dapat mendorong orang ramai untuk meluahkan setiap hal yang terbuku dalam hati bagi melegakan kekusutan yang dialami. Melalui berkongsi masalah, seseorang dapat mengurangkan stres yang dihadapi serta menerima bantuan yang diperlukan bagi menjaga kesihatan mental dan emosi. Krisis ini penting untuk dibincangkan, terutamanya pada peringkat awal untuk mengelakkan orang muda menjadi dewasa yang berjiwa kecil dan tidak dapat menyumbangkan manfaat besar kepada masyarakat.

Hal yang menarik lagi, terdapat tiga buah buku yang disentuh oleh Hafizul Faiz yang berkait rapat dengan tema perkongsian cerita kali ini. Tiga buku tersebut ialah novel Ranjau Sepanjang Jalan oleh Sasterawan Negara Shahnon Ahmad yang membentangkan kepentingan sokongan dan kesedaran tentang masalah kesihatan mental dalam kalangan masyarakat tempatan, Secrets of Divine Love: A Spiritual Journey into the Heart of Islam oleh A. Helwa tentang pengembaraan spiritual, dan Love Looks Pretty on You oleh Lang Leav tentang anak-anak yang menghidupkan cita-cita dan impian yang dikorbankan oleh ibu bapa bagi mendapatkan kehidupan keluarga yang lebih baik. Sesi Curhat JIWA kali ini berlanjutan lebih daripada dua jam dan tamat pada pukul 12.00 tengah malam.